**ΔΙΔΑΓΜΕΝΟ ΚΕΙΜΕΝΟ**

**Πλάτων, *Πολιτεία*, 514a-515c (8Η ΕΝΟΤΗΤΑ)**

**Β1.** Το παραπάνω αρχαίο διδαγμένο κείμενο έχει αλληγορικό περιεχόμενο. Να εντοπίσετε πέντε (5) σημεία του κειμένου που έχουν αλληγορική σημασία και να τα ερμηνεύσετε στο πλαίσιο της πλατωνικής φιλοσοφίας.

Ο/Η μαθητής/τρια μπορεί να αξιοποιήσει πέντε (5) από τις παρακάτω ενδεικτικές αναφορές:

**ἐν καταγείῳ οἰκήσει σπηλαιώδει:** Ο κόσμος των αισθητών, ο υλικός κόσμος ο οποίος χαρακτηρίζεται: 1) οντολογικά από φαινομενικότητα, 2) γνωσιολογικά από πλάνη, και ψευδαισθήσεις, 3) ηθικά από αδικία. Η πολιτική κοινωνία στην όποια δεν κυβερνούν οι φιλόσοφοι, οι πεπαιδευμένοι.

**πρὸς τὸ φῶς (του ήλιου):** Η Ιδέα του Αγαθού, έξω από το σπήλαιο στον νοητό και άυλο κόσμο των Ιδεών· ο κόσμος της αληθινής πραγματικότητας, της αλήθειας, της γνώσης και της δικαιοσύνης.

**μακρὰν παρὰ πᾶν τὸ σπήλαιον:** Ο δρόμος προς την έξοδο είναι μακρύς και δύσκολος (βλ. 4στάδια: εἰκασία, πίστις, διάνοια, νόησις)

**ἐν δεσμοῖς:** Οι αισθήσεις που επιβάλλουν τον περιορισμό των ανθρώπων στον κόσμο των αισθητών πραγμάτων, με αποτέλεσμα η σκέψη τους να μπερδεύεται και να χάνεται μέσα στις αλλεπάλληλες μεταβολές και αλλοιώσεις στις οποίες τα αισθητά υπόκεινται. Αν το εξετάσουμε σ’ ένα ευρύτερο πλαίσιο, οι αλυσίδες μπορούν να παρομοιαστούν με τα ανθρώπινα πάθη, με την προσήλωσή μας στα υλικά αγαθά που μας κρατούν μακριά από τη θέαση του Αγαθού και τη δικαιοσύνη.

**Οι σκιές –** **οι ήχοι:** Τα δεδομένα της αίσθησης που οι αλυσοδεμένοι εκλαμβάνουν ως αληθινή πραγματικότητα. Πιστεύουν πως η μόνη πραγματικότητα είναι ό,τι βλέπουν ή ακούν, ό,τι τους δίνει η αίσθηση. Η στάση τους για την πραγματικότητα μπορεί να αποδοθεί με τον όρο «αφελής εμπειρισμός» και η γνωστική τους κατάσταση με τον όρο εἰκασία. Οι ήχοι που συνδέονται με τις σκιές αφορούν το δεδομένο της αίσθησης το οποίο και εμπιστεύεται το υποκείμενο έχοντας τη χαμηλότερη ποιότητα γνώσης (εἰκασία). Έτσι, οι δεσμώτες συνδέουν τους ήχους με τις σκιές που βλέπουν και πιστεύουν ότι παραγωγοί των ήχων είναι οι σκιές.

**(δεσμῶται):** Οι κοινοί άνθρωποι, που έχοντας εθισθεί στις απατηλές παραστάσεις των αισθητών πραγμάτων, ζουν μέσα στο ψέμα κλπ.

**φῶς πυρὸς:** Τεχνητό φως, κατωτέρου βαθμού από το φως του ήλιου. Η φωτιά που καίει μέσα στη σπηλιά αποτελεί την πηγή του τεχνητού φωτός, από το οποίο φωτίζονται τα αντικείμενα μέσα στη σπηλιά και δημιουργούνται και οι σκιές. Έτσι, η φωτιά αυτή συμβολίζει την αίσθηση ως πηγή γνώσης, επιτρέποντας μια ψευδαισθητική όραση.

**σκεύη παντοδαπά ... ἀνδριάντας ... ζῷα λίθινά τε καὶ ξύλινα:** Εικόνες αντικειμένων, τεχνητά κατασκευασμένων: η τελευταία κατηγορία αισθητών αντικειμένων. Αυτοί που μεταφέρουν τα αντικείμενα, τα ίδια τα αντικείμενα, οι ήχοι και η φωτιά αφενός βρίσκονται μέσα στο σπήλαιο, αφετέρου συμβολίζουν τα «μᾶλλον ὄντα», που για να τα γνωρίσουν οι δεσμώτες έπρεπε να απελευθερωθούν και να αρχίσουν την «ανάβαση» εντός σπηλιάς, αφήνοντας πίσω τους τις εικασίες, και τον σκιώδη κόσμο (σκιές) που αυτοί έβλεπαν (και άκουγαν). [406 λέξεις]

**Β1.** Να εξηγήσετε την απάντηση που δίνει ο Σωκράτης χρησιμοποιώντας α΄ πληθυντικό πρόσωπο, όταν ο Γλαύκων αμφισβητεί την ύπαρξη των δεσμωτών: Ὁμοίους ἡμῖν, ἦν δ’ ἐγώ.

Η πλατωνική αφήγηση διακόπτεται με ένα διπλό σχόλιο:

α) το αξιολογικό σχόλιο του Γλαύκωνα: «Ἄτοπον εἰκόνα … καὶ δεσμώτας ἀτόπους» με το οποίο εκφράζει την έκπληξή του και συγκρατημένη επιφύλαξη για όσα διατυπώνει ο Σωκράτης (με την επανάληψη της λέξης «ἄτοπον»). Έτσι, ο αναγνώστης προετοιμάζεται για τον επερχόμενο αιφνιδιασμό της απόφανσης του Σωκράτη: οι αλλόκοτοι δεσμώτες είναι όμοιοι με εμάς. Με τον τρόπο αυτό ο Πλάτων επιδιώκει να προωθήσει τον φιλοσοφικό του στοχασμό.

β) το επεξηγηματικό σχόλιο του Σωκράτη με το οποίο αποκαλύπτει τον συμβολισμό των δεσμωτών, διευκολύνει τους συνομιλητές του να τον καταλάβουν, ανανεώνει το ενδιαφέρον τους για τη συνέχεια και αποφεύγει τη μονοτονία. Ο Σωκράτης με το σχόλιο «Ὁμοίους ἡμῖν» παραλληλίζει τους δεσμώτες με τη σύγχρονη αθηναϊκή πολιτική κοινωνία(αλλά και κάθε ανθρώπινη κοινωνία). Πιο συγκεκριμένα, στην αθηναϊκή πολιτική κοινωνία κυριαρχούν η αδικία και η αναξιοκρατία, ενώ οι δημαγωγοί ασκούν την εξουσία. Οι άνθρωποι ζουν μέσα στο σκοτάδι της αμάθειας, δέσμιοι των παθών τους, των προκαταλήψεων και των ψευδαισθήσεών τους μακριά από την αλήθεια. Έτσι, έμμεσα εισάγεται το θέμα που θα αναπτυχθεί στην μεθεπόμενη ενότητα: το χρέος του απελευθερωμένου δεσμώτη, δηλαδή του φύλακα/φιλοσόφου, που κατάφερε να θεαθεί την Ιδέα του Αγαθού, να ξανακατέβει στο σπήλαιο και να οδηγήσει προς την έξοδο και τους υπόλοιπους δεσμώτες. Ακόμα και η απελευθερωτική προσπάθεια του φιλοσόφου, η οποία θα αναφερθεί παρακάτω, είναι εξαιρετικά επικίνδυνη, δεν μπορεί παρά να συσχετιστεί με την άδικη καταδίκη του Σωκράτη. Ερμηνεύοντας με όρους πολιτικούς – ιστορικούς κατανοούμε ότι η εικόνα του σπηλαίου, η κοινωνία των δεσμωτών δεν είναι μια ανύπαρκτη κοινωνία, αλλά θα μπορούσε να είναι η σύγχρονη του Σωκράτη αθηναϊκή κοινωνία (ή και κάθε ανθρώπινη κοινωνία) που έχει τα εξής χαρακτηριστικά:

α) Οι πολίτες στην συντριπτική τους πλειοψηφία κυριαρχούνται από τα ένστικτα και τα πάθη τους, και δεν αξιοποιούν την ορθή κρίση και τη λογική τους.

β) Οι πολιτικοί ηγέτες κινούνται με βάση την ιδιοτέλεια, τον εγωισμό και την ικανοποίηση της πλεονεξίας τους, όπως για παράδειγμα οι δημαγωγοί στην Αθήνα της εποχής του Πελ/κού πολέμου. γ) Κυριαρχούν το ψέμα, η διαφθορά και η αδικία. [337 λέξεις]

**Β2. ΠΑΡΑΛΛΗΛΟ ΚΕΙΜΕΝΟ: Πλάτων, *Πολιτεία*,515c-d**

*Σκέψου τώρα, είπα εγώ(: ο Σωκράτης), ποια μορφή θα μπορούσε να πάρει η απαλλαγή τους από τα δεσμά και η γιατρειά τους από την πλάνη και την αφροσύνη, αν τύχαινε και τους συνέβαιναν τα εξής: Κάθε φορά που κάποιος από αυτούς θα λυνόταν και* *θα αναγκαζόταν ξαφνικά να ελευθερωθεί και να γυρίσει το κεφάλι και να περπατήσει και να αντικρύσει το φως ψηλά ―κι όλα αυτά πονώντας πολύ και αδυνατώντας από την εκτυφλωτική λάμψη να διακρίνει εκείνα τα πράγματα που ως τώρα* *έβλεπε τις σκιές τους―, τι φαντάζεσαι ότι θα έλεγε ο άνθρωπος αυτός, αν κάποιος του έλεγε ότι όσα έβλεπε πρωτύτερα ήταν ανοησίες και ότι τώρα είναι κάπως πιο κοντά στην πραγματικότητα κι ότι έχοντας τώρα στραφεί σε αντικείμενα πιο πραγματικά βλέπει σωστότερα; Ιδίως μάλιστα αν δείχνοντάς του καθένα από τα αντικείμενα που περνούσαν από μπροστά του τον ρωτούσε και τον υποχρέωνε να απαντήσει τι είναι το καθένα τους.* *Δεν νομίζεις ότι ο άνθρωπος εκείνος θα τα᾿ χανε και θα πίστευε ότι όσα έβλεπε τότε ήταν αληθινότερα από εκείνα που του έδειχναν τώρα;*

*Και πολύ μάλιστα.*

*Κι άμα θα τον ανάγκαζε να κοιτάξει στο ίδιο το φως, δεν θα αισθανόταν έντονο πόνο στα μάτια και δεν θα προσπαθούσε να το αποφύγει* *στρέφοντας το βλέμμα του πάλι σ᾿ εκείνα που μπορεί να βλέπει, και δεν θα νόμιζε ότι εκείνα είναι στ᾿ αλήθεια πιο σαφή και ευκρινή από όσα του έδειχναν τώρα;*

*Έτσι, είπε (: ο Γλαύκων).*

Μτφρ. N. Σκουτερόπουλος

Ποια είναι η αντίδραση των ανθρώπων, όταν τους δίνεται η δυνατότητα «***να γιατρευτούν από την πλάνη και την αφροσύνη***» και πώς αυτή ερμηνεύεται; Στην απάντησή σας να αξιοποιήσετε αναφορές και από τα δύο κείμενα (αρχαίο διδαγμένο και παράλληλο).

Ερμηνεύοντας το περιεχόμενο του μύθου, γνωσιολογικά και οντολογικά, ο Πλάτων υποστήριζε ότι η αρχική κατάσταση του ανθρώπου είναι η δέσμευση και η παραμονή του στο σκοτάδι. Σε αυτή τη φάση οι άνθρωποι κυριαρχούνται από την πλάνη των αισθήσεων σε γνωσιολογικό επίπεδο, και συνάμα από την αδικία σε ηθικό επίπεδο. Αντικρύζουν στην αρχή κάποια σκιώδη πραγματικότητα και τόσο συνηθίζουν σε αυτή (τον κόσμο των αισθητών και της αδικίας), ώστε χρειάζεται μεγάλη προσπάθεια κι εξαναγκασμός για να τραβηχτούν στο αληθινό φως του Ήλιου, δηλαδή στον κόσμο των Ιδεών και της Ιδέας του Αγαθού και να καταστούν δίκαιοι. Ζουν στο σκοτάδι του σπηλαίου, έχουν άγνοια, αλλά δεν έχουν επίγνωση της άγνοιάς τους. Βλέπουν τις σκιές των όντων και νομίζουν ότι γνωρίζουν την αλήθεια. Έτσι η ζωή κυλά με τα προβλήματά της, δέσμιοι των παθών τους, των προκαταλήψεων, των ψευδαισθήσεων μακριά από την αλήθεια και χωρίς να το αντιλαμβάνονται ζουν σ’ ένα αδιέξοδο.

Είναι φανερό ότι η έξοδος από το σπήλαιο σηματοδοτεί την απελευθέρωση του ανθρώπου. Η απελευθέρωση ,όμως, αυτή θα πραγματοποιηθεί, μόνο εάν οι απελεύθεροι δεσμώτες συνειδητοποιήσουν τον ρόλο του ηλιακού φωτός στον ορατό καθημερινό μας κόσμο και αποφασίσουν, παρά τις τεράστιες δυσκολίες, να αφήσουν τον βολικό κόσμο των αισθήσεων και να ταλαιπωρηθούν στην πορεία προς τον κόσμο των ιδεών.

Στο παράλληλο κείμενο από την Πολιτεία εξηγεί ακριβώς ο Πλάτωνας αυτή την απροθυμία, λόγω του πόνου που προκαλεί η ξαφνική έκθεση του δεσμώτη στο απόλυτο φως του ήλιου, στο απόλυτο φως της αλήθειας (θα αναγκαζόταν ξαφνικά να ελευθερωθεί….έβλεπε τις σκιές τους).Είναι τόσο βαθιά πεπεισμένος ο δεσμώτης πως αυτό που έβλεπε είναι αληθινό, ώστε εξακολουθεί να αποδέχεται όλα όσα αντίκρυζε στο σπήλαιο ως τα μόνα πραγματικά(Δεν νομίζεις ότι ο άνθρωπος εκείνος…. που του έδειχναν τώρα;). Ό,τι καινούργιο τώρα βλέπει, κάτω από το φως του ήλιου, το αμφισβητεί και με δυσπιστία το αποδέχεται. Γι’αυτό και προτιμά να παραμείνει στην πλάνη του (στρέφοντας το βλέμμα του ….από όσα του έδειχναν τώρα;), αντιμετωπίζοντας με φόβο την αποδοχή ενός νέου κόσμου και μιας νέας αλήθειας που ανατρέπει τις βολικές ισχύουσες παραδοχές.[335 λέξεις]

**Β2. ΠΑΡΑΛΛΗΛΟ ΚΕΙΜΕΝΟ Ρενέ Ντεκάρτ, Στοχασμοί περί της πρώτης φιλοσοφίας, 6ος στοχασμός**

Ο Ρενέ Ντεκάρτ σε ένα από θεμελιώδη έργα της νεότερης φιλοσοφίας, τους Στοχασμούς του (1641), επιχειρηματολογεί υπέρ της ύπαρξης του Θεού και της διάκρισης της ψυχής από το σώμα. Όμως, για να διατυπώσει αληθείς προτάσεις, απαλλαγμένες από την πλάνη, αμφιβάλλει για την αξιοπιστία των αισθήσεων και αναβαθμίζει την εμπιστοσύνη στις νοητικές δυνάμεις του ανθρώπου και στον ορθό λόγο. *Αργότερα όμως, πολλές εμπειρίες κλόνισαν σιγά σιγά όλη την πίστη μου στις αισθήσεις. Ενίοτε, πύργοι που είχαν από μακριά στρογγυλή όψη φανερώθηκαν από κοντά τετράγωνοι, και πελώρια αγάλματα στημένα στην κορυφή τους δεν έμοιαζαν μεγάλα ιδωμένα από το έδαφος· και σε αναρίθμητες άλλες τέτοιες περιπτώσεις συνέλαβα τις κρίσεις επί των εξωτερικών αισθημάτων να σφάλλουν. [...] Η φύση δεν μας διδάσκει να συμπεραίνουμε από τις αντιλήψεις των αισθήσεων κάτι για τα πράγματα που βρίσκονται έξω από μας χωρίς προηγούμενη εξέτασή τους από τον νου, επειδή φαίνεται να ανήκει στο πνεύμα μόνο, και όχι στο σύνθετο πνεύματος και σώματος, να μάθει την αλήθεια των πραγμάτων αυτών.*

Μτφρ. Ε. Βανταράκη

Αφού μελετήσετε το παραπάνω παράλληλο κείμενο, να συγκρίνετε τις απόψεις του Πλάτωνα όπως αυτές αναπτύσσονται αλληγορικά στο αρχαίο διδαγμένο κείμενο, με τις απόψεις του Ντεκάρτ σχετικά με τον ρόλο των αισθήσεων στην προσπάθεια του ανθρώπου να προσεγγίσει την αλήθεια.

Σύμφωνα με τον Πλάτωνα, μόνο με τη νόηση μπορεί ο άνθρωπος να προσεγγίσει την πραγματική γνώση και αλήθεια, η ψυχή να περιηγηθεί από τα αισθητά στα νοητά, από τα πάθη στην αρετή. Η πίστη και εμπιστοσύνη στις αισθήσεις κρατά τον άνθρωπο δέσμιο στο κατώτερο επίπεδο γνώσης, το οποίο δεν θα του επιτρέψει να φτάσει στην αληθινή πραγματικότητα. Ο Ντεκάρτ στο δοθέν απόσπασμα διατυπώνει ανάλογες απόψεις. Αναφέρεται στον τρόπο με τον οποίο οι εμπειρίες που προκύπτουν από τις αισθήσεις, όταν ελέγχονται αυτές από τη λογική, κλονίζουν τελικά την πίστη στις αισθήσεις. Συγκεκριμένα, παραθέτει παραδείγματα, τα οποία αποδεικνύουν πως οι αισθήσεις παραπλανούν, όπως συμβαίνει με τη μορφή των πύργων ή των αγαλμάτων που αλλοιώνεται κάτω από την επίδραση της όρασης(Ενίοτε, πύργοι που είχαν….αισθημάτων να σφάλλουν). Διατυπώνει τη θέση πως η φύση μάς διδάσκει να διαμορφώνουμε αντιλήψεις, αφού πρώτα εξετάσουμε με τον νου όσα μάς παρέχουν οι αισθήσεις (Η φύση δεν μας διδάσκει….την αλήθεια των πραγμάτων αυτών). Ο νους, και ειδικότερα ο ορθός λόγος μόνο επιτρέπει στον άνθρωπο να προσεγγίσει την αλήθεια των πραγμάτων, αφού παραμερίσει τα παραπλανητικά δεδομένα των αισθήσεων. [178 λέξεις]

**ΔΙΔΑΓΜΕΝΟ ΚΕΙΜΕΝΟ**

**Πλάτων, Πολιτεία, 518b-519a (9Η ΕΝΟΤΗΤΑ)**

**Β1.** Το παραπάνω πλατωνικό απόσπασμα βασίζεται στη σύγκριση των εννοιών «παιδεία» και «εκπαίδευση»: Πώς αντιλαμβάνεται την παιδεία ο Σωκράτης και σε τι διαφοροποιείται από την έννοια της εκπαίδευσης;

Στο συγκεκριμένο απόσπασμα ενυπάρχει η σύγκριση των εννοιών της εκπαίδευσης και της παιδείας. Η παιδεία του Σωκράτη εστιάζει στον εσωτερικό και βιωματικό χαρακτήρα της γνώσης. Γι’ αυτό και αυτήν την έντονα βιωματική γνωστική διαδικασία την ονομάζει συμβολικά ἀνάμνησιν. Αν η γνώση έχει ως στόχο τη σύλληψη της αλήθειας, τότε στοχεύει στην άρση της λήθης. Κατά τον Πλάτωνα η ψυχή του ανθρώπου είχε την ευκαιρία να γνωρίσει τις Ιδέες, πριν συντελεσθεί το γεγονός της φυσικής μας γέννησης. Τότε η ψυχή εισήλθε στο σώμα. Το γεγονός αυτό στάθηκε η αιτία, ώστε να ξεχάσουμε τις Ιδέες. Η λήθη αυτή παγιώνεται κάτω από το βάρος των πλαστών εντυπώσεων με τις οποίες τροφοδοτούν την ψυχή μας οι αισθήσεις μας για τα πράγματα που υπάρχουν γύρω μας. Η παιδεία, λοιπόν, είναι αναγκαία για την ψυχή και τον πολίτη: αφυπνίζει την ψυχή για να μάθει αυτό που ήδη γνωρίζει (από την πρότερη ζωή της στον υπερουράνιο τόπο)· είναι η περιαγωγή της ψυχής από τα αισθητά στα νοητά, από τα πάθη στην αρετή, από την φύση στις Ιδέες. Αντιθετικά προς την παιδεία, η εκπαίδευση νοείται κατά τον Πλάτωνα ως γνώση που προέρχεται από εξωτερικές πήγες και η οποία κατατίθεται στο νου του εκπαιδευομένου. Συνδέεται δε με τους σοφιστές. Ο Πλάτων διά στόματος Σωκράτη απορρίπτει την εκπαίδευση στο πλαίσιο της σοφιστικής πρακτικής: η παιδεία δεν είναι μία διαδικασία με την οποία η επιστήμη, η ορθή και ασφαλής γνώση, εισάγεται στην ψυχή του «μαθητή» ως δέκτη ερεθισμάτων. Με άλλα λόγια για τον Πλάτωνα μία πληροφορία ή ένα σύνολο πληροφοριών που προσλαμβάνει ο άνθρωπος από εξωτερικές πηγές μέσω των αισθήσεών του δεν συνιστούν έγκυρη και ασφαλής γνώση· πιθανόν να συνιστούν και παραπλάνηση προκαλώντας την ψευδαίσθηση κατοχής της. Επίσης, η παιδεία του Σωκράτη διαφοροποιείται στο γεγονός ότι ο φιλόσοφος δεν άσκησε επαγγελματικά (επ’ αμοιβή) τη διδασκαλία, αφού πίστευε ότι δεν μετέδιδε γνώσεις, αλλά βοηθούσε τον συνομιλητή του να τις ανακαλύψει. Αντιθέτως, η εκπαίδευση προσφέρεται από ανθρώπους που ασκούν αυτό ως επάγγελμα και φυσικά αμείβονται για αυτό. Οι σοφιστές κάνουν τη μόρφωση επάγγελμά τους εκμεταλλεύσιμο, μεταδίδοντας στους πλούσιους και φιλόδοξους μαθητές τους γνώσεις ρητορικής, πολιτικής και άλλες. [344 λέξεις]

**Β1.** Πόσα είδη αρετών υπάρχουν κατά τον Σωκράτη και σε ποια σημεία διαφοροποιούνται μεταξύ τους; Να τεκμηριώσετε την απάντησή σας με αναφορές στο αρχαίο διδαγμένο κείμενο.

Ο Πλάτων αναφέρεται στις θεωρούμενες και ως αρετές (καλούμεναι) που αναφέρονται στο θυμοειδές και ἐπιθυμητικόν μέρος της ψυχής π.χ. στη γενναιότητα και τη μεγαλοψυχία, αλλά και στην εγκράτεια (στο φαγητό, στο ποτό, στον έρωτα). Οι αρετές αυτές δεν προϋπάρχουν μέσα μας, αλλά γεννιούνται και προάγονται μέσω του εθισμού και της άσκησης, μιας εξωτερικής δηλαδή διαδικασίας, όπως και οι σωματικές αρετές. Αντίθετα η διανοητική ικανότητα του ανθρώπου, η φρόνησις (λογική ικανότητα) αποτελεί ένα εσωτερικό δεδομένο έχοντας προέλευση περισσότερο θεϊκή (παντὸς μᾶλλον θειοτέρου)από οτιδήποτε άλλο έχει ο άνθρωπος και χωρίς να χάνει ποτέ τη δύναμή της. Στον άνθρωπο, ωστόσο, επαφίεται ο τρόπος που θα διαχειριστεί αυτή την έμφυτη ικανότητα. Αν στραφεί προς τη θέαση του νοητού κόσμου των Ιδεών και της Ιδέας του Αγαθού, μπορεί να λειτουργήσει με τρόπο που να αποβαίνει χρήσιμη και ωφέλιμη, ενώ όταν στρέφεται προς τον κόσμο των αισθητών, αποβαίνει άχρηστη και βλαπτική ( χρήσιμον - ἄχρηστον, ὠφέλιμον-βλαβερόν). Συνολικότερα, ο Σωκράτης θεωρεί ότι ηθική στάση ζωής και γνώση συνδέονται άρρηκτα. Όλες οι αρετές ως σύνολο είναι αποτέλεσμα γνώσης. Ο άνθρωπος γνωρίζει το καλό και στη συνέχεια το πράττει. Η γνώση αυτή του καλού είναι βιωμένη γνώση, θέαση του Αγαθού που δεν προκύπτει από εξωτερικό παράγοντα αλλά εσωτερικευμένα αποβαίνει αυτόματα πράξη. Με το οὐδεὶς ἑκὼν κακὸς ο Σωκράτης επιβεβαιώνει την αντίληψή του ότι κακός είναι μόνο ο βυθισμένος στην άγνοια. [222 λέξεις]

**Β1.** Κεντρική θέση στο παραπάνω απόσπασμα έχει η έννοια της περιαγωγῆς. Να παρουσιάσετε τα χαρακτηριστικά που της αποδίδει ο Πλάτων.

Η λέξη περιαγωγή σημαίνει τη μεταστροφή συνολικά της ανθρώπινης ψυχής προς το Αγαθό μέσω της παιδείας. Σημαντικό χαρακτηριστικό της περιαγωγής αποτελεί η δύναμη που ενυπάρχει στον κάθε άνθρωπο, για να την πραγματοποιήσει. Ο συγκεκριμένος όρος έχει φιλοσοφική βαρύτητα, διότι δείχνει πως η γνώση και η παιδεία οφείλουν να έχουν πάντα καθολικό χαρακτήρα και να μην εξαντλούνται σε επιμέρους οπτικές γωνίες. Ο Πλάτων προτρέπει (περιακτέον) όχι μόνο σε θέαση, αλλά σε μια συνολική μεταστροφή της ψυχής από τον κόσμο των αισθήσεων προς τον κόσμο των Ιδεών, σε μια στροφή όλης της ύπαρξης (σὺν ὅλῃ τῇ ψυχῇ) προς τον «ήλιο» που συμβολίζει την Ιδέα του Αγαθού. Πρόκειται για μια επώδυνη πορεία, σε μια «επιστροφή της ψυχής από μια νυχτερινή μέρα στην αληθινή μέρα», όπως ο ίδιος αναφέρει χαρακτηριστικά, συσχετίζοντάς την με την «αληθινή φιλοσοφία». Για να πραγματοποιηθεί αυτή η ολική μεταστροφή της ύπαρξης κατά τον Πλάτωνα χρειάζεται η φιλοσοφική παιδεία, ώστε ο άνθρωπος να μπορεί να βλέπει αυτά που πρέπει (οἷ ἔδει), δηλαδή πέρα από τα επιμέρους αισθητά αντικείμενα, να κατανοεί την ουσία του καθενός από αυτά και να αντιλαμβάνεται νοητικά την Ιδέα τους. Μόνο ο φύλακας/φιλόσοφος (στο πλαίσιο της ιδανικής πλατωνικής πολιτείας) έχει αυτή τη διαφοροποιημένη στάση απέναντι στην αισθητή πραγματικότητα, αφού μόνο αυτός είναι τελικά ικανός για τη γνώση των Ιδεών. Θα μπορούσαμε να πούμε ότι η περιαγωγή, η στροφή δηλαδή προς νέες κατευθύνσεις, ισοδυναμεί πρακτικά με αντιστροφή των αντιλήψεων του ομηρικού κόσμου. Ενώ στον ομηρικό κόσμο η μεταθανάτια ζωή (ομηρικός Άδης) τοποθετείται σε ένα σπήλαιο, στον Πλάτωνα συμβαίνει το αντίστροφο, αφού η καθημερινή επίγεια ζωή τοποθετείται σε ένα Σπήλαιο, σε έναν Κάτω Κόσμο. Έτσι, η ψυχή δεν είναι η σκιά του σώματος, αλλά το σώμα η σκιά της ψυχής· η δίχως νόημα κίνηση της νεκρικής ύπαρξης της ψυχής στον Άδη (Όμηρος)αποδίδεται στις δίχως νόημα πράξεις των ανθρώπων μέσα στο σπήλαιο της ανθρώπινης ύπαρξης, όταν αυτές δεν βγαίνουν έξω από αυτό για να αντικρύσουν τις αιώνιες ιδέες που είναι ορατές στον Ουρανό.[322 λέξεις]

**Β1.** «εἰς τὸ ὄν καὶ τοῦ ὄντος τὸ φανότατον», «τῆς περιαγωγῆς»: Αξιοποιώντας τους παραπάνω όρους του κειμένου να εξηγήσετε πώς αντιλαμβάνεται ο Σωκράτης την έννοια της παιδείας.

Ο Σωκράτης διατυπώνει καταφατικά τη θέση ότι η γνώση και η επιστήμη γεννιούνται μέσα στον άνθρωπο, και γι’ αυτό η παιδεία είναι μια εσωτερική διεργασία. Ο άνθρωπος απομακρύνεται σταδιακά από το σκοτάδι, δηλαδή από το πρόσκαιρο και μεταβαλλόμενο γίγνεσθαι (ἐκ τοῦ γιγνομένου), και με τρόπο ολιστικό (σὺν ὅλῃ τῇ ψυχῇ) οδηγείται στο φως, στη θέαση του Αγαθού που αποτελεί μέρος του σταθερού και αληθινού εἶναι. Η ουσιαστικοποιημένη μετοχή του εἰμί (εἰς τὸ ὂν) δηλώνει το αληθινά υπαρκτό. Έτσι, στο οντολογικό ερώτημα της φιλοσοφίας για την αναζήτηση αυτού που αληθινά υπάρχει, η απάντηση του Σωκράτη είναι ότι πραγματικά υπάρχουν μόνον οι Ιδέες και όχι τα αισθητά. Στόχος, επομένως, της παιδείας είναι η απαραίτητη μεταστροφή (περιακτέον: δεοντική διατύπωση) από τον κόσμο των αισθήσεων προς τον κόσμο των Ιδεών, για μια ολική στροφή της ψυχής προς το φανότατον τοῦ ὄντος, δηλαδή την Ιδέα του Αγαθού ανάμεσα στα άλλα όντως υπαρκτά (τις άλλες Ιδέες, που αντλούν την ύπαρξή τους από το φως του όντως Όντος)· πρόκειται για μια επώδυνη πορεία, όπως γνωρίζουμε και από τον μύθο του Σπηλαίου. Η λέξη περιαγωγή έχει φιλοσοφική βαρύτητα, διότι δείχνει πως η γνώση και η παιδεία, καθώς στρέφεται στον κόσμο, οφείλει να έχει πάντα καθολικό χαρακτήρα και να μην εξαντλείται σε προσέγγιση από μια επιμέρους οπτική γωνία. Απαιτείται η συνεργασία των αισθητηριακών και νοητικών γνωστικών δυνατοτήτων του ανθρώπου (θεωμένη) για να προσεγγίσει το πιο φωτεινό τμήμα του όντος (τοῦ ὄντος τὸ φανότατον: χρήση του υπερθετικού βαθμού), της αληθινής πραγματικότητας, το οποίο δεν είναι άλλο από την ανώτερη Ιδέα, την Ιδέα του Αγαθού. Γι’ αυτό και λίγο παρακάτω ο Πλάτων θα ονομάσει την άνοδο της ψυχής προς το όντως Ον, «μεταστροφή/επιστροφή της ψυχής από μια νυχτερινή μέρα στην αληθινή μέρα» –και αυτή είναι η «αληθινή φιλοσοφία». [Λέξεις 287]

**Β1.** Ο Σωκράτης, ερμηνεύοντας στο παραπάνω απόσπασμα την αλληγορία του σπηλαίου, αναφέρεται στην παιδεία και τον ρόλο της, όπως την αντιλαμβάνεται ο ίδιος. Σε τι διαφοροποιείται η σωκρατική αντίληψη για την παιδεία από εκείνη των Σοφιστών και ποιος είναι ο στόχος της;

Στο συγκεκριμένο απόσπασμα από την αλληγορία του σπηλαίου απορρίπτεται εν γένει η σοφιστική παιδεία που επικρατεί στην εποχή του Πλάτωνα. Ο Σωκράτης θεωρεί την παιδεία κυρίως ως εσωτερική διεργασία, σύμφωνα με την οποία η γνώση και η επιστήμη γεννιούνται μέσα στην ψυχή του ανθρώπου. Ο άνθρωπος με την αληθινή παιδεία απομακρύνεται σταδιακά από το πρόσκαιρο και μεταβαλλόμενο γίγνεσθαι (ἐκ τοῦ γιγνομένου) και οδηγείται στη θέαση του Αγαθού, το οποίο αποτελεί μέρος του σταθερού και αληθινού εἶναι, με τρόπο ολιστικό (σὺν ὅλῃ τῇ ψυχῇ). Η γνώση παρουσιάζεται ως δύναμη (τὴν ἐνοῦσαν ἑκάστου δύναμιν) που γίνεται ενέργεια με την επίδραση της παιδείας. Στην τρίτη παράγραφο του κειμένου η παιδεία ορίζεται από τον Σωκράτη ως η τέχνη που θα βοηθήσει την ψυχή στη μεταστροφή (περιαγωγή) από τον κόσμο των αισθητών όντων στον νοητό κόσμο των Ιδεών. Αντικείμενο διερεύνησης είναι με ποιο τρόπο θα αναπροσανατολιστεί η ψυχή όσο γίνεται πιο εύκολα και πιο αποτελεσματικά (ῥᾷστά τε καὶ ἀνυσιμώτατα). Διευκρινίζεται ότι η γενικότερη παιδαγωγική αρχή που διέπει την πλατωνική παιδεία δεν συνίσταται στην προσφορά έτοιμης γνώσης στην ψυχή (οὐ τοῦ ἐμποιῆσαι), αλλά στο να αποδεσμεύεται μέσα της και να ενεργοποιείται ό,τι καλύτερο υπολανθάνει ήδη σε αυτήν· και τούτο επιτυγχάνεται με το να κατευθύνεται η ψυχή στα σωστά αντικείμενα (οὐκ ὀρθῶς δὲ τετραμμένῳ οὐδὲ βλέποντι οἷ ἔδει), εν προκειμένω πρὸς τὸ ὄν καὶ τοῦ ὄντος τὸ φανότατον. Μόνο έτσι μπορεί να παραχθεί μια γνώση ριζωμένη μέσα στον άνθρωπο, βιωμένη και ανθεκτική στη λήθη (ἀλήθεια). Αυτό δεν ισχύει στην περίπτωση της σοφιστικής εκπαίδευσης, την οποία ο Σωκράτης απορρίπτει (οὐχ), όπως και το «επάγγελμα» του σοφιστή (ἐπαγγελλόμενοι), επισημαίνοντας ότι η παιδεία δεν μπορεί να είναι μία διαδικασία με την οποία η επιστήμη, η ορθή και ασφαλής γνώση, εισάγεται από έξω μέσα στην ψυχή του μαθητή ως δέκτη ερεθισμάτων, σαν να έβαζε κάποιος όραση σε μάτια τυφλών (οἷον τυφλοῖς ὀφθαλμοῖς ὄψιν ἐντιθέντες). Επιπλέον, και ο στόχος της σοφιστικής εκπαίδευσης, η γνώση του κόσμου των αισθητών, απορρίπτεται ως επισφαλής και παραπλανητικός. [321 λέξεις]

**Β2. ΠΑΡΑΛΛΗΛΟ ΚΕΙΜΕΝΟ Ἀριστοτέλης, Ἠθικὰ Νικομάχεια Β 2, 1104a-b**

Στο Β βιβλίο των Ἠθικῶν Νικομαχείων ο Αριστοτέλης ασχολείται γενικά με το ερώτημα τί είναι αρετή. Στο κεφ. 1 επισημαίνεται ότι οι διανοητικές αρετές διδάσκονται ενώ οι ηθικές αναπτύσσονται με τον εθισμό. Στο κεφ. 2 εξετάζονται ποιες πράξεις οδηγούν στην αρετή. Ακολουθεί το παρακάτω χωρίο για τον ρόλο της άσκησης στην εφαρμογή των αρετών.

*Δεν είναι όμως μόνο ότι έχουν την ίδια αρχή και τις ίδιες αιτίες τόσο η γένεση και η αύξηση των αρετών όσο και η φθορά τους· στον ίδιο επίσης χώρο θα εκδηλωθεί και η πραγμάτωσή τους· έτσι, άλλωστε, συμβαίνει και στις άλλες, τις πιο φανερές, περιπτώσεις· π.χ. στην περίπτωση της σωματικής ρώμης: η σωματική ρώμη γεννιέται από την πολλή τροφή και από την άσκηση στους πολλούς κόπους, αυτά όμως τα πράγματα είναι ικανός να τα κάνει κατά κύριο λόγο ο σωματικά ρωμαλέος. Το ίδιο ακριβώς συμβαίνει και με τις αρετές: μένοντας συστηματικά μακριά από τις ηδονές γινόμαστε σώφρονες, και όταν γίνουμε, έχουμε πια σε πολύ μεγάλο βαθμό τη δύναμη να μένουμε μακριά τους· το ίδιο και με την ανδρεία: αποκτώντας σιγά σιγά τη συνήθεια να περιφρονούμε τα πράγματα που προκαλούν φόβο και να τα αντιμετωπίζουμε, γινόμαστε ανδρείοι, και όταν γίνουμε, έχουμε πια σε πολύ μεγάλο βαθμό τη δύναμη να τα αντιμετωπίζουμε.*

Μετάφραση: Δ. Λυπουρλής

Να συγκρίνετε την άποψη του Πλάτωνα για τις αρετές με αυτή που διατυπώνει ο Αριστοτέλης στο παραπάνω κείμενο. Να τεκμηριώσετε την απάντησή σας με αναφορές και από τα δύο κείμενα.

Η άποψη του Πλάτωνα για τις αρετές διατυπώνεται από τον Σωκράτη στην τελευταία παράγραφο του αποσπάσματος όπου ο Σωκράτης στρέφει την προσοχή του στις θεωρούμενες και ως αρετές (καλούμεναι) οι οποίες αναφέρονται στα άλλα δύο μέρη της ανθρώπινης ψυχής (θυμοειδές και ἐπιθυμητικόν, πέραν του λογιστικοῦ). Οι αρετές αυτές θεωρεί πως δεν προϋπάρχουν μέσα μας, αλλά γεννιούνται και προάγονται μέσω του εθισμού και της άσκησης όπως και οι σωματικές αρετές. Αντίθετα, η διανοητική ικανότητα, η φρόνησις (λογική ικανότητα), στην οποία επανέρχεται ο Σωκράτης, αποτελεί ένα εσωτερικό δεδομένο έχοντας προέλευση περισσότερο θεϊκή (παντὸς μᾶλλον θειοτέρου) από οτιδήποτε άλλο έχει ο άνθρωπος και χωρίς να χάνει ποτέ τη δύναμή της. Στον άνθρωπο, ωστόσο, επαφίεται ο τρόπος που θα διαχειριστεί αυτή την έμφυτη ικανότητα. Αν στραφεί προς τη θέαση του νοητού κόσμου των Ιδεών και της Ιδέας του Αγαθού, μπορεί να λειτουργήσει με τρόπο που να αποβαίνει χρήσιμη και ωφέλιμη, ενώ όταν στρέφεται προς τον κόσμο των αισθητών, αποβαίνει άχρηστη και βλαπτική (αντιθετικά ζεύγη: χρήσιμον - ἄχρηστον, ὠφέλιμον-βλαβερόν). Και ο Αριστοτέλης στο απόσπασμα από το δεύτερο βιβλίο των Ηθικών Νικομαχείων αποδίδει στον εθισμό και την έμπρακτη εξάσκηση καθοριστικό ρόλο για την ανάπτυξη της ηθικής αρετής. Στο παράλληλο κείμενο εξετάζονται ηθικές αρετές όπως η σωματική ρώμη, η εγκράτεια και η ανδρεία. Ενδεικτικά δηλώνεται ότι η σωματική ρώμη γεννιέται από την πολλή τροφή και από την άσκηση στους πολλούς κόπους. Αν αυτά λείψουν, η σωματική ρώμη δεν εκδηλώνεται. Το ίδιο ισχύει και για την εγκράτεια· εξασκείται με την αποχή από τις ηδονές (μένοντας συστηματικά μακριά από τις ηδονές γινόμαστε σώφρονες). Ο εθισμός και η άσκηση διαδραματίζουν σημαντικό ρόλο και στην ανάπτυξη της αρετής της ανδρείας: αποκτώντας σιγά σιγά τη συνήθεια να περιφρονούμε τα πράγματα που προκαλούν φόβο και να τα αντιμετωπίζουμε, γινόμαστε ανδρείοι. Φυσικά, ο Αριστοτέλης, ο οποίος δεν αποδέχεται την πλατωνική θεωρία των Ιδεών, αντιπαραθέτει στις απόλυτες ηθικές αξίες του Πλάτωνα ένα σύστημα αρετών με βασικό γνώρισμα την αποφυγή ακραίων στάσεων. [316 λέξεις]

**Β2. ΠΑΡΑΛΛΗΛΟ ΚΕΙΜΕΝΟ Ε.Π. Παπανούτσος, Α. Δελμούζος, ΜΙΕΤ, σελ. 201**

Ο Ε.Π. Παπανούτσος μεταφέρει στο παρακάτω απόσπασμα που πρωτοδημοσιεύτηκε στο περιοδικό Ελληνικά Γράμματα (τ. Α, 1927) απόψεις για την παιδεία του κορυφαίου Έλληνα παιδαγωγού Α. Δελμούζου (1880-1956), ο οποίος υπήρξε ηγετική μορφή του Εκπαιδευτικού Δημοτικισμού, μιας κίνησης που διαδραμάτισε σπουδαίο αναμορφωτικό ρόλο στην Ελλάδα κατά το πρώτο ήμισυ του 20ου αιώνα.

*Η παιδεία είναι ένα από τα πιο σπουδαία μέσα για την ατομική και τη συνολική προκοπή. Σκοπός της να υπηρετήσει και να κάμει καλύτερη τη ζωή του ανθρώπου. Γίνεται καλύτερη η ζωή του ανθρώπου όσο περισσότερο δουλεύεται η ψυχή του και όσο βαθύτερα ποτίζεται με την αγάπη και την καλοσύνη. Καλύτερη, στο βάθος, θα ειπεί πιο καλλιεργημένη, πιο ηθική και πιο ελεύθερη. Η ψυχική όμως καλλιέργεια και η ελευθερία δεν έρχονται έτοιμα απ’ έξω, παρά είναι καρπός που ωριμάζει μέσα μας ολοένα και περισσότερο με αδιάκοπη ατομική προσπάθεια. Με προσπάθεια και δοκιμασία λυτρώνεται με τον καιρό το άτομο από το βάρος της ύλης και υψώνεται σκαλί το σκαλί προς τον ελεύθερο άνθρωπο. Στο ιδανικό αυτό μπορεί να πλησιάσει άλλος λιγότερο και άλλος περισσότερο, ανάλογα με τη δύναμή του. Και θα το πλησιάσει πάντα με τη δική του ιδιότυπη μορφή, τη μορφή που πηγάζει και ορίζεται από τα διαλεχτά και γόνιμα στοιχεία που κλείνει μέσα του. Όσο περισσότερο δουλεύει ο καθένας τα στοιχεία του αυτά, τόσο πιο πολύ υψώνεται στο ιδανικό εγώ του.*

Να παρουσιάσετε δύο (2) από τις απόψεις του Α. Δελμούζου σχετικά με τον σκοπό της παιδείας που εμφανίζουν ομοιότητες με τις αντίστοιχες πλατωνικές απόψεις του διδαγμένου κειμένου.

Ο/Η μαθητής/τρια μπορεί να αξιοποιήσει δύο περιπτώσεις από τις παρακάτω επισημάνσεις για τις απόψεις του Α. Δελμούζου και του Σωκράτη.

Ο Α. Δελμούζος θεωρεί την παιδεία ως ένα από τα μέσα για την ατομική και συνολική προκοπή. Σκοπός της παιδείας είναι «να κάμει καλύτερη τη ζωή του ανθρώπου». Ο διττός σκοπός της παιδείας, ψυχική καλλιέργεια και ελευθερία, κατά τον Δελμούζο, δεν επιτυγχάνεται με μέσα που έρχονται έτοιμα απ’ έξω αλλά «ωριμάζει μέσα μας ολοένα και περισσότερο με αδιάκοπη ατομική προσπάθεια» και «από τα διαλεχτά και γόνιμα στοιχεία που κλείνει μέσα του» ο άνθρωπος, ο οποίος «με προσπάθεια και δοκιμασία» λυτρώνεται «από το βάρος της ύλης» και κατορθώνει να υψωθεί «προς τον ελεύθερο άνθρωπο», ώστε να φτάσει σε αυτό που ο Δελμούζος αποκαλεί «στο ιδανικό εγώ του». Αυτό που πρεσβεύει ο Αλ. Δελμούζος είναι ουσιαστικά μια προοδευτική εσωτερική αλλαγή και ανέλιξη του ανθρώπου, η οποία θα τον ελευθερώσει από τα δεσμά της ύλης και θα τον καταστήσει ικανό να βιώσει το ιδανικό του είναι.

Και στο αρχαίο κείμενο ο Σωκράτης διατυπώνει τη θέση ότι η γνώση και η επιστήμη γεννιούνται μέσα στον άνθρωπο, και επομένως η παιδεία είναι μία διεργασία αμιγώς εσωτερική. Ο άνθρωπος απομακρύνεται σταδιακά από το πρόσκαιρο και μεταβαλλόμενο γίγνεσθαι (ἐκ τοῦ γιγνομένου) και οδηγείται στη θέαση του Αγαθού με τρόπο ολιστικό (σὺν ὅλῃ τῇ ψυχῇ). Η γνώση παρουσιάζεται ως δύναμη (τὴν ἐνοῦσαν ἑκάστου δύναμιν) που με την επίδραση της παιδείας γίνεται κατόπιν ενέργεια. Για να ενεργοποιηθεί δεν χρειάζεται καμία εξωτερική βοήθεια· αυτό που απαιτείται είναι μία μεταστροφή (περιακτέον, περιαγωγή) από τον κόσμο των αισθήσεων προς τον κόσμο των Ιδεών, μία ολική στροφή 180 ο της ψυχής για να προσεγγίσει το πιο φωτεινό τμήμα του όντος (τοῦ ὄντος τὸ φανότατον), της αληθινής πραγματικότητας, το οποίο δεν είναι άλλο από την ιδέα του Αγαθού. Τόσο ο αρχαίος φιλόσοφος όσο και ο νεότερος παιδαγωγός βλέπουν την παιδεία ως μια εσωτερική διεργασία της ψυχής που αποσκοπεί στην ανέλιξή της. Και οι δύο θεωρούν την ανέλιξη ως υπέρβαση του υλικού κόσμου η οποία οδηγεί είτε στην ηθική τελείωση και την ελευθερία (Δελμούζος) είτε στη θέαση της Ιδέας του Αγαθού και στην αλήθεια (Πλάτων). [Λέξεις 329]

**Β2. ΠΑΡΑΛΛΗΛΟ ΚΕΙΜΕΝΟ Πλάτων, Μένων, 81d**

Στον συγκεκριμένο πλατωνικό διάλογο βασικό θέμα είναι το διδακτό της αρετής. Στο παρακάτω απόσπασμα ο Σωκράτης αναφέρεται στη θεωρία της ανάμνησης.

*Επειδή λοιπόν η ψυχή και αθάνατη είναι και πολλές φορές γεννήθηκε και έχει δει όλα τα πράγματα και όσα είναι εδώ και όσα είναι στον Άδη, δεν είναι τίποτε που να μην το έχει μάθει. Ώστε καθόλου παράξενο να μπορεί αυτή και για την αρετή και για τα άλλα να ξαναθυμηθεί όσα και πριν ήξερε. Και επειδή όλη η φύση έχει ομοιογένεια και η ψυχή τα έχει μάθει όλα, τίποτε δεν εμποδίζει, αν ένα μόνο ξαναφέρει κανείς στο νου του ―αυτό δα οι άνθρωποι το ονομάζουν μάθηση― μόνος του να ξαναβρεί όλα τα άλλα, φτάνει να έχει θάρρος και να μην αποκάμει ερευνώντας· γιατί η έρευνα και η μάθηση στο σύνολό τους ανάμνηση είναι.*

Μτφρ. B.N. Τατάκης

Αφού μελετήσετε το παραπάνω παράλληλο κείμενο, να εντοπίσετε δύο (2) ομοιότητες σε σχέση με τα όσα αναφέρονται από τον Σωκράτη στο αρχαίο διδαγμένο κείμενο. Να τεκμηριώσετε την απάντησή σας με στοιχεία από τα δύο κείμενα.

Ο/Η μαθητής/τρια μπορεί να αναφερθεί σε δύο από τις παρακάτω αναφορές.

Τα δύο πλατωνικά κείμενα παρουσιάζουν αρκετές νοηματικές αναλογίες, πράγμα εύλογο καθώς ομιλητής και στα δύο είναι ο Σωκράτης. Συγκεκριμένα, στο παράλληλο κείμενο από τον πλατωνικό διάλογο Μένων αναφέρεται πως η αθάνατη ψυχή έχει δει όλα τα πράγματα και έχει μάθει τα πάντα, και όσα περιλαμβάνονται σε αυτόν τον κόσμο και όσα είναι στον Άδη (δεν είναι τίποτε που να μην το έχει μάθει). Επομένως, γνωρίζει τον κόσμο των Ιδεών, πριν αυτή ενωθεί με το σώμα και γεννηθεί κάθε άνθρωπος. Αντίστοιχα, στο απόσπασμα της Πολιτείας ο Σωκράτης αναφέρει ότι η δύναμη της γνώσης ενυπάρχει μέσα μας (τὴν ἐνοῦσαν ἑκάστου, ὡς ἔχοντι μὲν αὐτό).Αυτή άλλωστε ήταν και η βασική διαφορά Σωκράτη-σοφιστών, καθώς οι τελευταίοι θεωρούσαν ότι η γνώση είναι κάτι που εμφυτεύεται. Επιπλέον, τα δύο κείμενα αναφέρονται στο πώς ο άνθρωπος θα προσεγγίσει την αλήθεια. Στο παράλληλο κείμενο η μάθηση είναι η προσπάθεια του ανθρώπου να ξαναφέρει στο νου του όσα η ψυχή έχει ξεχάσει (οι άνθρωποι το ονομάζουν μάθηση)· γι’αυτό η γνώση είναι τελικά ανάμνηση. Ομοίως και στην Πολιτεία ο Σωκράτης θεωρεί ότι απαιτείται μία συνολική μεταστροφή της ανθρώπινης ψυχής μέσω της φιλοσοφικής παιδείας (τίνα τρόπον ὡς ῥᾷστά τε καὶ ἀνυσιμώτατα μεταστραφήσεται). Παράλληλα, τονίζεται η συμβολή της προσωπικής προσπάθειας κάθε ανθρώπου στη διαδικασία προσέγγισης της γνώσης. Στον Μένωνα αναφέρεται ότι ο άνθρωπος δεν πρέπει να κουραστεί να ερευνά και μάλιστα μόνος του, πράγμα που υποδηλώνει μία κοπιώδη, αυτόνομη και συνεχή προσπάθεια προσέγγισης της γνώσης (να μην αποκάμει ερευνώντας, μόνος του να ξαναβρεί όλα τα άλλα), ενώ και στην πλατωνική Πολιτεία υπονοείται η αντίστοιχη δυσκολία, καθώς η περιαγωγή απαιτεί καθολικότητα και υπέρβαση των αισθήσεων. Τέλος, ομοιότητα εντοπίζεται στη σχέση της ψυχής με την αρετή, καθώς στο παράλληλο κείμενο η ψυχή έχει γνωρίσει και την αρετή (να μπορεί αυτή και για την αρετή και για τα άλλα να ξαναθυμηθεί). Αντίστοιχα, στο διδαγμένο κείμενο η αρετή της φρόνησης έχει μέσα της ένα σπέρμα θεϊκό και παραπέμπει στην αθάνατη ψυχή (ἡ δὲ τοῦ φρονῆσαι παντὸς μᾶλλον θειοτέρου τινὸς τυγχάνει).[325 λέξεις]

**Β2. ΠΑΡΑΛΛΗΛΟ ΚΕΙΜΕΝΟ Πλάτων, Φαίδων, 75e-76a**

Ο Φαίδων διηγείται τη συζήτηση που έλαβε χώρα στη φυλακή λίγο πριν από τον θάνατο του Σωκράτη. Θέμα της η αθανασία της ψυχής. Ο Σωκράτης αναφέρεται στη θεωρία της ανάμνησης απευθυνόμενος στον πυθαγορικό Σιμμία.

*Διότι αυτό ακριβώς είναι η γνώση· δηλαδή να αποκτά κάποιος γνώση, να την κρατά και να μην την χάνει· ή δεν λέμε, Σιμμία, λήθη αυτό ακριβώς, δηλαδή την απώλεια της γνώσης; Αν βέβαια, αφού χάσαμε με τη γέννησή μας, νομίζω, τη γνώση που είχαμε προτού γεννηθούμε και ύστερα στηριγμένοι στις αισθήσεις μας ξαναποκτούμε τις γνώσεις που είχαμε σε προγενέστερη χρονική περίοδο, δεν συμπεραίνουμε από αυτό ότι αυτό που ονομάζουμε μάθηση είναι η ξαναπόκτηση μιας γνώσης που την είχαμε; Αν αυτό το ονομάσουμε ανάμνηση, δεν θα ήταν σωστή η ονομασία; Διότι μας φάνηκε δυνατό αυτό τουλάχιστον, δηλαδή, όταν αντιληφθεί κάποιος κάτι ή με την όραση ή με την ακοή ή με μία άλλη αίσθηση, να βάλει στο νου του με αφορμή αυτό κάτι άλλο που είχε λησμονήσει και πλησιάζει σε αυτό, είτε ανόμοιο είτε όμοιο.* Μτφρ. Γ. Μαυρόπουλος

Αφού μελετήσετε το παραπάνω παράλληλο κείμενο, να εντοπίσετε δύο (2) ομοιότητες σε σχέση με τα όσα αναφέρονται στο αρχαίο διδαγμένο κείμενο. Να τεκμηριώσετε την απάντησή σας με στοιχεία και από τα δύο κείμενα.

Ο/Η μαθητής/τρια μπορεί να αναφερθεί σε δύο από τις από τις παρακάτω επισημάνσεις.

Στα δύο κείμενα παρουσιάζονται ομοιότητες ως προς τον τρόπο προσέγγισης της αληθινής γνώσης. Ειδικότερα, και στα δύο πλατωνικά κείμενα γίνεται αναφορά στην αθανασία της ψυχής, η οποία έχει γνωρίσει τις Ιδέες, προτού εισέλθει στο σώμα και στη συνέχεια τις λησμονεί. Επομένως, ενυπάρχουν στον κάθε άνθρωπο οι γνώσεις και αυτό που χρειάζεται είναι η τέχνη της παιδείας του θα τις επαναφέρει στον νου (αφού χάσαμε με τη γέννησή μας, νομίζω, τη γνώση που είχαμε προτού γεννηθούμε ... μάθηση είναι η ξαναπόκτηση μιας γνώσης που την είχαμε). Αυτό σχετίζεται με τον εσωτερικό και βιωματικό χαρακτήρα της παιδείας (τὴν ἐνοῦσαν ἑκάστου δύναμιν, ὡς ἔχοντι μὲν αὐτό) που οδηγεί τον άνθρωπο να ανακαλύψει και να παράγει μέσα του τη γνώση, όπως ισχυρίζεται ο Σωκράτης στην πλατωνική Πολιτεία. Ο φιλόσοφος στηρίζει όλη του τη διδασκαλία στη μαιευτική και διαλεκτική τέχνη ακριβώς, επειδή αντιλαμβάνεται την εσωτερικότητα της γνωστικής διαδικασίας.

Επιπλέον, στο παράλληλο κείμενο αναφέρεται ότι η ψυχή ξαναποκτά τις γνώσεις που είχε σε προγενέστερη χρονική περίοδο και ξαναθυμάται αυτά που λησμόνησε, εισερχόμενη στο σώμα. Αυτό παραπέμπει στην περιαγωγή της ψυχής και στη θέαση του Αγαθού (τίνατρόπον ὡς ῥᾷστά τε καὶ ἀνυσιμώτατα μεταστραφήσεται, … οὐκ ὀρθῶς δὲ τετραμμένῳ οὐδὲβλέποντι οἷ ἔδει) που συνιστά μία καθολική αλλαγή της προσωπικότητας του ανθρώπου. Τέλος, η απόλυτη γνώση είναι σταθερή, αιώνια και αναλλοίωτη τόσο στον πλατωνικό διάλογο του Φαίδωνα (να την κρατά και να μην την χάνει) όσο και στο απόσπασμα της Πολιτείας, όπου συνδέεται με την αρετή της φρόνησης και την θεϊκή της φύση που ουδέποτε χάνεται (ἡ δὲ τοῦ φρονῆσαι παντὸς μᾶλλον θειοτέρου τινὸς τυγχάνει, ὡς ἔοικεν,οὖσα, ὃ τὴν μὲν δύναμιν οὐδέποτε ἀπόλλυσιν).[267λέξεις]

**ΔΙΔΑΓΜΕΝΟ ΚΕΙΜΕΝΟ**

**Πλάτων, Πολιτεία, 519b-520a**

**Β1.** Με βάση το αρχαίο διδαγμένο κείμενο να προσδιορίσετε ποιοι, κατά τον Πλάτωνα, δεν είναι κατάλληλοι να αναλάβουν πολιτικές εξουσίες και για ποιους λόγους.

Σύμφωνα με τον Πλάτωνα υπάρχουν δύο κατηγορίες ανθρώπων που δεν είναι κατάλληλοι να αναλάβουν πολιτικές εξουσίες.

Πρώτα απ’ όλα οι απαίδευτοι άνθρωποι οι οποίοι ποτέ τους δεν γνώρισαν την αλήθεια (τοὺς ἀπαιδεύτους καὶ ἀληθείας ἀπείρους), δεν θα ήταν ποτέ δυνατόν να κυβερνήσουν ικανοποιητικά στην ιδανική πολιτεία (μήτε … ἱκανῶς ἄν ποτε πόλιν ἐπιτροπεῦσαι). Στην πορεία της αφήγησης έχει γίνει πια βέβαιο ότι η παιδεία με την έννοια της ολικής μεταστροφής της ψυχής είναι αυτή που εξασφαλίζει τη βιωματική κατάκτηση της αλήθειας. Η έλλειψη παιδείας έχει ως αποτέλεσμα ανθρώπους που δεν έχουν σχέση με την αλήθεια και ζουν μέσα στην πλάνη, εγκλωβισμένοι από τις αισθήσεις και τα πάθη τους. Για τον Πλάτωνα οι απαίδευτοι θεωρούνται ακατάλληλοι κυρίως επειδή δεν έχουν θέσει έναν ορισμένο σκοπό στον βίο τους προς τον οποίο οφείλουν να κατατείνουν όλες τους οι πράξεις, ιδιωτικές και δημόσιες (σκοπὸν ἐν τῷ βίῳ οὐκ ἔχουσιν ἕνα, οὗ στοχαζομένους δεῖ ἅπαντα πράττειν ἃ ἂν πράττωσιν ἰδίᾳ τε καὶ δημοσίᾳ), αλλά υπηρετούν σκοπούς πολλούς, διαφορετικούς, αντιφατικούς και αλληλοσυγκρουόμενους. Αποκλείονται, δηλαδή, επειδή δεν μπορούν να θέσουν έναν κεντρικό πολιτικό σκοπό και να υποτάξουν σε αυτόν κάθε επιμέρους ενέργεια της ιδιωτικής και δημόσιας ζωής τους. Σε αυτό το σημείο ο φιλόσοφος υπονοεί τους τυχαίους και αφιλοσόφητους πολιτικούς της εποχής του που αδυνατούν να δώσουν λύσεις με όπλο τον ορθό λόγο και τη διαλεκτική.

Διαφορετική εντελώς είναι η περίπτωση εκείνων που έχουν αφεθεί να περνούν τη ζωή τους με την παιδεία (τοὺς ἐν παιδείᾳ ἐωμένους διατρίβειν διὰ τέλους), οι οποίοι, αν και μπορούν να κυβερνήσουν, δεν το επιθυμούν από δική τους επιλογή (ἑκόντες εἶναι οὐ πράξουσιν). Η φράση είναι ενδεικτική της αρχικής απροθυμίας των φιλοσόφων να αναλάβουν οποιαδήποτε πολιτική δράση απολαμβάνοντας την ευτυχία του θεωρητικού βίου, η οποία παρομοιάζεται με την υπέρτατη ευτυχία όσων ζουν στα νησιά των μακάρων! Είναι αποστασιοποιημένοι αρχικά απ’ ό,τι συμβαίνει γύρω τους, καθώς η κάθοδος στις σκιές του σπηλαίου, ανάμεσα στα σκοτάδια και τις κακίες των ανθρώπων, είναι πάντοτε θυσία και πόνος. [320 λέξεις]

**Β1. «ἐν παιδείᾳ ἐωμένους διατρίβειν διὰ τέλους»:** Σε ποιους αναφέρεται ο Πλάτων στο απόσπασμα αυτό και γιατί τους επικρίνει;

Ο Πλάτων αναφέρεται σε όσους ενώ έχουν λάβει την ορθή αγωγή, απέχουν από την ενασχόληση με τα κοινά και ασχολούνται μόνον με τις πνευματικές και θεωρητικές τους αναζητήσεις. Σύμφωνα με τον μύθο του Σπηλαίου πρόκειται για τους «απελεύθερους δεσμώτες» που ολοκλήρωσαν μετά από εξαναγκασμό την κοπιαστική ανοδική πορεία και βγήκαν έξω από το Σπήλαιο, στον κόσμο της πραγματικότητα και της αλήθειας. Αυτοί πλέον διαθέτουν όλες τις ικανότητες για να αναλάβουν ηγετικό ρόλο στην κοινωνία. Όμως είναι απρόθυμοι αρχικά, και επιλέγουν τις θεωρητικές απολαύσεις. Έτσι, ο Πλάτων τους επικρίνει καθώς αφοσιώνονται ολοκληρωτικά στις διανοητικές τους αναζητήσεις, και δεν ενδιαφέρονται για τις υποθέσεις της πολιτείας, ενώ διαθέτουν γνώσεις και συνθετική σκέψη. Η επιθυμία τους να συνεχίσουν να ζουν στον δικό τους κόσμο των πνευματικών ενασχολήσεων παρουσιάζεται στο κείμενο με την παρομοίωση των νησιών των Μακάρων: οι πεπαιδευμένοι-φιλόσοφοι πιστεύουν ότι ζουν στα νησιά των Μακάρων, ενώ είναι ακόμα ζωντανοί (τοὺς δὲ ὅτι ἑκόντες εἶναι οὐ πράξουσιν, ἡγούμενοι ἐν μακάρων νήσοις ζῶντες ἔτι ἀπῳκίσθαι). Ο Πλάτων έχει άλλη άποψη και θεωρεί ότι έχουν έναν άλλο ρόλο: οι φύλακες/φιλόσοφοι, αφού θα έχουν εκπαιδευτεί ορθά και θα έχουν φιλοσοφήσει, οφείλουν να κατεβούν στο σπήλαιο, δηλαδή στην πρακτική πολιτική, για να ωφελήσουν με τις γνώσεις τους και την αρετή τους την πόλη ολόκληρη. Ειδικότερα οι φύλακες θα πρέπει όταν φτάσουν στην ηλικία των 35 ετών να άρχουν στον πόλεμο και να αναλαμβάνουν αξιώματα που αρμόζουν σε νέους. Όταν γίνουν 50 ετών, τότε πια μπορούν να μοιράζουν τον χρόνο τους ανάμεσα στη φιλοσοφία και στην άσκηση της εξουσίας. Όταν θα έχουν εκπαιδεύσει τους διαδόχους τους θα είναι έτοιμοι πια να φύγουν από τη ζωή και τότε να κατοικήσουν στα νησιά των Μακάρων. Είναι, δηλαδή, υποχρέωση του φιλοσόφου τελικά να αφιερώσει τα καλύτερα χρόνια της σταδιοδρομίας του στο δύσκολο έργο της διακυβέρνησης με ανιδιοτέλεια, πίστη και αυταπάρνηση προς την πόλη, η οποία του πρόσφερε την πολυετή εκπαίδευσή του. [309 λέξεις]

**Β1.** Σε τι διαφοροποιείται η ζωή αυτών που έχουν λάβει την ορθή παιδεία από τη ζωή των απαιδεύτων, των τυχαίων και αφιλοσόφητων πολιτικών;

Οι απαίδευτοι και όσοι δεν έχουν γνωρίσει την αλήθεια (μήτε τοὺς ἀπαιδεύτους καὶ ἀληθείας ἀπείρους) δεν έχουν κατακτήσει την γνώση και δεν έχουν λάβει την ορθή παιδεία. Αυτοί οι τυχαίοι και αφιλοσόφητοι πολιτικοί δεν θα μπορούσαν να κυβερνήσουν ικανοποιητικά μια πόλη (ἱκανῶς ἄν ποτε πόλιν ἐπιτροπεῦσαι), διότι δεν έχουν έναν υψηλό σκοπό να υπηρετήσουν (σκοπὸν ἐν τῷ βίῳ οὐκ ἔχουσιν ἕνα), αλλά αποβλέπουν στην ικανοποίηση του προσωπικού τους συμφέροντος (ιδιοτέλεια). Επομένως, είναι ανεπαρκείς για τη διοίκηση μιας ιδανικής κοινωνίας που θα στοχεύει στη δικαιοσύνη. Όσοι έχουν λάβει την ορθή παιδεία γνωρίζουν την αλήθεια και έχουν αντικρίσει την ιδέα του Αγαθού. Διαθέτουν τις απαραίτητες γνώσεις, και ενώ μπορούν να ασκήσουν την εξουσία με ανιδιοτέλεια, στην πράξη απέχουν από τα κοινά, την ενεργό πολιτική. Είναι απρόθυμοι να αναλάβουν οποιαδήποτε πολιτική δράση απολαμβάνοντας την απόλυτη ευτυχία του θεωρητικού βίου (ἑκόντες οὐ πράξουσιν). Μάλιστα νομίζουν ότι ζουν στα νησιά των Μακάρων, ενώ είναι ακόμη ζωντανοί (ἡγούμενοι ἐν μακάρων νήσοις ζῶντες ἔτι ἀπῳκίσθαι). Άλλωστε η κάθοδος στις σκιές του σπηλαίου, ανάμεσα στα σκοτάδια και τις κακίες των ανθρώπων, είναι πάντοτε θυσία και πόνος. Οι πεπαιδευμένοι όμως έχουν χρέος να επιστρέψουν στην καθημερινότητα και από ηγετική θέση να προσφέρουν στο σύνολο των πολιτών όσα έμαθαν και είδαν στην πορεία τους προς το Αγαθό. [208 λέξεις]

**Β1.** Να εξηγήσετε για ποιους λόγους η προσέγγιση της ιδέας του Αγαθού παρομοιάζεται με θέαση και ανάβαση: «ἰδεῖν τε τὸ ἀγαθὸν καὶ ἀναβῆναι ἐκείνην τὴν ἀνάβασιν».

Το Αγαθό είναι το σπουδαιότερο μάθημα (μέγιστον), η ανώτατη βαθμίδα γνώσης που μπορεί να κατακτήσει ο άνθρωπος. Η ιδέα του Αγαθού είναι η ανώτατη στην ιεραρχία των Ιδεών. Είναι για τα αντικείμενα της γνώσης και την ίδια τη γνώση, ό,τι είναι ο ήλιος για τα ορατά αντικείμενα και την όραση. Γι΄ αυτό μπορούν να το προσεγγίσουν και να το θεαθούν με την παιδεία μόνο οι βέλτισται φύσεις. Η χρήση του απαρεμφάτου ἰδεῖν υποδηλώνει μεταφορικά τη θέαση του Αγαθού, όχι βέβαια με τα μάτια του σώματος, αλλά με τα μάτια της ψυχής· πρόκειται για το αποτέλεσμα μίας εσωτερικής διανοητικής διαδικασίας, όπως αυτή που μας περιέγραψε ο Πλάτων με τον όρο «περιαγωγή», όπου η ψυχή του ανθρώπου στρέφεται από τον κόσμο των αισθήσεων προς τον κόσμο των Ιδεών. Ουσιαστικά οι αισθητηριακές και νοητικές γνωστικές δυνατότητες του ανθρώπου συναιρούνται προκειμένου αυτός να προσεγγίσει την πηγή της γνώσης και όλης της αλήθειας. Από την άλλη το ουσιαστικό ἀνάβασις, όπως και το αντίστοιχο απαρέμφατο ἀναβῆναι, χρησιμοποιούνται συμβολικά από τον Πλάτωνα, για να δείξει την επίπονη πορεία του ανθρώπου προς τη γνώση και την προσέγγιση (θέαση) του Αγαθού. Πρόκειται για μια πορεία ανηφορική που απαιτεί χρόνο και μόχθο. Αντιστοίχως μακρόχρονη και κοπιώδης περιγράφεται στην Πολιτεία η εκπαίδευση των ἐν παιδείᾳ πολιτών και μελλοντικών φυλάκων. Ο λόγος είναι προφανής: η πορεία από την άγνοια στη γνώση, από τη φαινομενικότητα και την πλάνη στην πραγματικότητα και την αλήθεια, από τα πάθη στην αρετή απαιτεί υπέρβαση και ανατροπές. Η έξοδος από το Σπήλαιο της απαιδευσίας προς το φως του ήλιου είναι απαιτητική· η απελευθέρωση από τις δεσμεύσεις των αισθήσεων και των ανθρωπίνων παθών, η υπέρβαση της αισθητής-υλικής πραγματικότητας για χάρη των Ιδεών και του Αγαθού απαιτεί πολυετή προσπάθεια μακριά από εγωισμούς και αυτάρεσκες ψευδαισθήσεις. [285 λέξεις]

**Β2. ΠΑΡΑΛΛΗΛΟ ΚΕΙΜΕΝΟ Πλάτων, Ζ΄ Επιστολή, 326a-b**

Η έβδομη επιστολή αποτελεί απάντηση στην έκκληση για βοήθεια από την πλευρά των συγγενών και των φίλων του δολοφονημένου (354 π.Χ.) τυράννου των Συρακουσών, του Δίωνα. Σε αυτήν ο Πλάτωνας, γέρος πια, θεωρεί σκόπιμο να προχωρήσει σε έναν απολογισμό για τα τρία ταξίδια του στη Σικελία. Εδώ διατυπώνεται και η άποψή του για τα υπάρχοντα πολιτεύματα, όταν έφτανε για πρώτη φορά στη Σικελία (390 ή 389 π.Χ).

*Βέβαια δεν σταμάτησα να εξετάζω αν ήταν δυνατόν να βελτιωθεί η κατάσταση και στα συγκεκριμένα ζητήματα, αλλά και γενικότερα στη διοίκηση της πολιτείας, ωστόσο ανέβαλλα τη δραστηριοποίησή μου στην πολιτική περιμένοντας πάντοτε την κατάλληλη ευκαιρία. Τελικά, κατανόησα ότι όλες οι σύγχρονες πολιτείες διοικούνται με άσχημο τρόπο, ―γιατί νόμοι τους έχουν περιέλθει σε κατάσταση σχεδόν αθεράπευτη, εκτός αν υπάρξει μια εκπληκτική προετοιμασία για την αναμόρφωσή τους συνδυασμένη με κάποια εύνοια της τύχης― και αναγκάστηκα, επαινώντας την ορθή φιλοσοφία, να λέω ότι χάρη σε αυτήν μπορεί κανείς να αντιληφθεί τι είναι δίκαιο και στη δημόσια και στην ιδιωτική ζωή. Τα δεινά, επομένως, για το ανθρώπινο γένος δεν θα σταματήσουν, παρά μόνο όταν οι σωστοί και γνήσιοι φιλόσοφοι καταλάβουν την πολιτική εξουσία, ή οι ηγέτες των πόλεων, χάρη σε κάποια θεϊκή πρόνοια, στραφούν στην πραγματική φιλοσοφία.*

Μτφρ. Σ. Τσέλικας

Αξιοποιώντας στοιχεία και από τα δύο κείμενα (διδαγμένο και παράλληλο) να αναφέρετε δύο (2) λόγους που επιβάλλουν κατά τον Πλάτωνα την επιστροφή των φιλοσόφων στο Σπήλαιο.

Οι λόγοι που επιβάλλουν κατά τον Πλάτωνα την επιστροφή των φιλοσόφων στο Σπήλαιο είναι οι ακόλουθοι:

1. Μετά την πορεία προς τη γνώση και την προσέγγιση (θέαση) του Αγαθού, από τη θεωρητική ενασχόληση με σχετικώς αφηρημένα αντικείμενα, όπως τα μαθηματικά και η διαλεκτική, οι φιλόσοφοι έχουν χρέος να επιστρέψουν στην πρακτική αντιμετώπιση προβλημάτων της καθημερινής ζωής μέσα στην πόλη. Ειδικότερα, οι φύλακες, οι πεπαιδευμένοι, έχουν χρέος να επιστρέψουν στην καθημερινότητα και από ηγετική θέση να προσφέρουν στο σύνολο των πολιτών όσα έμαθαν και είδαν στην πορεία τους προς το Αγαθό. Η μη επιστροφή του φιλοσόφου στο Σπήλαιο θα ήταν αδικαιολόγητη ύστερα από την πολυετή και αυστηρή προπαιδεία οργανωμένη απ’ την πόλη. Άλλωστε, σύμφωνα με το παράλληλο κείμενο «τα δεινά για το ανθρώπινο γένος δεν θα σταματήσουν, παρά μόνο όταν οι σωστοί και γνήσιοι φιλόσοφοι καταλάβουν την πολιτική εξουσία».

2. Με βάση το διδαγμένο απόσπασμα καθήκον ενός νομοθέτη είναι να εξασφαλίζει το συμφέρον ολόκληρης της πόλης, και να μην ευνοεί κάποιους, δηλαδή τους φιλοσόφους εις βάρος άλλων (ὅτι νόμῳ οὐ τοῦτο μέλει, ὅπως ἕν τι γένος ἐν πόλει διαφερόντως εὖ πράξει). Έτσι θα εξασφαλιστεί η ενότητα στην πόλη (ἐν ὅλῃ τῇ πόλει τοῦτο μηχανᾶται ἐγγενέσθαι, συναρμόττων τοὺς πολίτας). Άλλωστε σύμφωνα και με το παράλληλο κείμενο «χάρη στην ορθή φιλοσοφία μπορεί κανείς να αντιληφθεί τι είναι δίκαιο και στη δημόσια και στην ιδιωτική ζωή». [222 λέξεις]

**Β2. ΠΑΡΑΛΛΗΛΟ ΚΕΙΜΕΝΟ Πλάτων, Πολιτεία, 508e-509a**

*Αυτό λοιπόν που παρέχει την αλήθεια σε ό,τι κατακτάται γνωστικά και δίνει σε όποιον προσοικειώνεται γνώση τη δύναμη να γνωρίζει είναι η Ιδέα του αγαθού. Είναι το αίτιο της γνώσης και της αλήθειας. Να το συλλογίζεσαι ως κάτι που κατακτάται γνωστικά, κι ενώ και τα δύο αυτά, η γνώση και η αλήθεια, είναι όμορφα πράγματα, εσύ, την Ιδέα του αγαθού να την θεωρήσεις σωστά ως κάτι διαφορετικό και ακόμη πιο όμορφο και από αυτά τα δύο. […] Έτσι λοιπόν για τα αντικείμενα της γνώσης μπορείς να πεις πως από το Αγαθό δεν προέρχεται μόνο το ότι γίνονται γνωστά αλλά και ότι και το είναι τους και την ουσία τους την έχουν από αυτό, χωρίς το ίδιο το Αγαθό να αποτελεί ουσία αλλά κάτι ακόμη πιο πέρα από την ουσία, ανώτερο από αυτήν ως προς το αξίωμα και τη δύναμη.*

Μτφρ. Ν. Σκουτερόπουλος

Αφού μελετήσετε το παραπάνω παράλληλο κείμενο και αξιοποιώντας στοιχεία και από το αρχαίο διδαγμένο κείμενο, να εξηγήσετε σε τι ακριβώς συνίσταται η Ιδέα του Αγαθού στο πλαίσιο της πλατωνικής φιλοσοφίας.

Στο αρχαίο διδαγμένο κείμενο, η Ιδέα του Αγαθού προσδιορίζεται με κάποιους χαρακτηρισμούς, χωρίς όμως να διευκρινίζεται το ακριβές περιεχόμενό του. Πιο συγκεκριμένα, το Αγαθό είναι η μεγαλύτερη αξία (μέγιστον μάθημα), αφού αυτό πρέπει να κατακτήσουν οι καλύτερες ανθρώπινες φύσεις και οι οποίες προορίζονται να αναλάβουν τη διοίκηση της ιδανικής πολιτείας. Επιπλέον, το Αγαθό μπορεί να προσεγγιστεί και να το θεαθεί ο άνθρωπος, όχι βέβαια με την εξωτερική όραση, αλλά με την καθαρή νόηση (ἀφικέσθαι, ἰδεῖν, ἴδωσι). Επιπλέον, η κατάκτησή του είναι δύσκολη και απαιτεί κόπο, επίπονη προσπάθεια και αγώνα (ἀναβῆναι, ἀνάβασιν, ἀναβάντες). Είναι ο απώτερος στόχος της συνολικής παιδευτικής προσπάθειας και πορείας του ανθρώπου (ἀφικέσθαι).Πρόκειται για μια ανοδική διαδρομή που οδηγεί στην ολοένα υψηλότερη γνώση και διάπλαση ήθους. Στο παράλληλο κείμενο η ιδέα του Αγαθού ορίζεται ως αυτό που παρέχει την αλήθεια και την επιστήμη, την αληθινή γνώση. Είναι η ύψιστη αρχή, η πηγή του όντος και της γνώσης. Είναι για τα αντικείμενα της γνώσης και την ίδια τη γνώση, ό,τι είναι ο ήλιος για τα ορατά αντικείμενα και την όραση (Είναι το αίτιο της γνώσης και της αλήθειας).Η ιδέα του Αγαθού τελικά είναι κάτι ανώτερο από το εἶναι (= την πραγματικότητα). Η Ιδέα του Αγαθού είναι η ανώτατη στην ιεραρχία των Ιδεών ως «κάτι ακόμη πιο πέρα από την ουσία, ανώτερο από αυτήν ως προς το αξίωμα και τη δύναμη». Πάντως, ήδη, στην αρχαιότητα το Πλάτωνος ἀγαθόν ήταν παροιμιακή έκφραση για κάτι το ασαφές και σκοτεινό. Ο Πλάτωνας δεν δίνει μια σαφή ερμηνεία για αυτόν τον όρο που είναι από τους βασικότερους στο φιλοσοφικό του σύστημα παρά αρκείται σε ορισμένους υπαινιγμούς. [264 λέξεις]

**Β2. ΠΑΡΑΛΛΗΛΟ ΚΕΙΜΕΝΟ Θουκυδίδης, Ἱστορίαι, Β37**

*Το πολίτευμα που έχομε σε τίποτε δεν αντιγράφει τα ξένα πολιτεύματα. Αντίθετα, είμαστε πολύ περισσότερο εμείς παράδειγμα για τους άλλους παρά μιμητές τους. Το πολίτευμά μας λέγεται Δημοκρατία, επειδή την εξουσία δεν την ασκούν λίγοι πολίτες, αλλά όλος ο λαός. Όλοι οι πολίτες είναι ίσοι μπροστά στον νόμο για τις ιδιωτικές τους διαφορές. Για τα δημόσια αξιώματα προτιμώνται εκείνοι που είναι ικανοί και τα αξίζουν και όχι εκείνοι που ανήκουν σε μια ορισμένη τάξη. Κανείς, αν τύχει και δεν έχει κοινωνική θέση ή αν είναι φτωχός, δεν εμποδίζεται γι᾽ αυτό να υπηρετήσει την πολιτεία, αν έχει κάτι άξιο να προσφέρει. Στη δημόσια ζωή μας είμαστε ελεύθεροι, αλλά και στις καθημερινές μας σχέσεις δεν υποβλέπομε ο ένας τον άλλο, δεν θυμώνομε με τον γείτονά μας αν διασκεδάζει, και δεν του δείχνομε όψη πειραγμένου που, αν ίσως δεν τον βλάφτει, όμως τον στενοχωρεί. Αν, ωστόσο, η αυστηρότητα λείπει από την καθημερινή μας ζωή, στα δημόσια πράγματα, από εσωτερικό σεβασμό, δεν παρανομούμε. Σεβόμαστε τους άρχοντες, πειθαρχούμε στους νόμους και, μάλιστα, σε όσους έχουν γίνει για να προστατεύουν τους αδυνάτους και όσους που, αν και άγραφοι, είναι ντροπή να τους παραβαίνει κανείς.*

Μτφρ. Αγγ. Βλάχος

Αφού διαβάσετε το παραπάνω κείμενο από τον Επιτάφιο λόγο του Περικλή να επισημάνετε δύο (2) διαφορές ανάμεσα στο ιδανικό πολίτευμα της αθηναϊκής δημοκρατίας, όπως το περιγράφει ο Αθηναίος πολιτικός, και στο ιδανικό πολίτευμα που προτείνει ο Αθηναίος φιλόσοφος στο αρχαίο διδαγμένο κείμενο.

Ανάμεσα στο ιδανικό πολίτευμα της αθηναϊκής δημοκρατίας, όπως το περιγράφει ο Αθηναίος πολιτικός, και στο ιδανικό πολίτευμα που προτείνει ο Αθηναίος φιλόσοφος στο αρχαίο διδαγμένο κείμενο υπάρχουν σημαντικές διαφορές όπως:

α. Στον Επιτάφιο λόγο του Περικλή προτάσσεται το δημοκρατικό πολίτευμα (Το πολίτευμά μας λέγεται Δημοκρατία, επειδή την εξουσία δεν την ασκούν λίγοι πολίτες, αλλά όλος ο λαός). Επιπλέον, τα αξιώματα δεν προορίζονται σε λίγους που ανήκουν σε μία ορισμένη τάξη, αλλά στους πιο ικανούς ανεξαρτήτως κοινωνικής θέσεως (αξιοκρατία). Αντίθετα, ο Πλάτων είναι γνωστό πως ήταν εκ φύσεως και εκ πεποιθήσεως αριστοκράτης. Σύμφωνα με τον Πλάτωνα αξιοποιώντας τα χαρίσματα της φύσεως και τα πλεονεκτήματα μιας παιδείας, θα δημιουργηθούν οι εξαιρετικοί πολίτες που θα αναλάβουν υποχρεωτικά την προστασία (αρχικά) και (εν συνεχεία ορισμένοι από αυτούς) τη διακυβέρνηση της πολιτείας, για να ωφελήσουν με τις γνώσεις τους και την αρετή τους την πόλη ολόκληρη. Οι φύλακες/φιλόσοφοι αφού θα έχουν εκπαιδευθεί ορθά και θα έχουν φιλοσοφήσει, οφείλουν να κατέβουν στο σπήλαιο, δηλαδή στην πρακτική πολιτική, για να ωφελήσουν με τις γνώσεις τους και την αρετή τους την πόλη ολόκληρη. Επομένως, η εξουσία δεν ανήκει σε όλους, ούτε είναι προσβάσιμη σε όλους.

β. Στον Επιτάφιο λόγο του Περικλή η ελευθερία συνδυάζεται αρμονικά με τον σεβασμό στους νόμους, ο οποίος για τους Αθηναίους είναι κύριο καθήκον και υπέρτατη υποχρέωση που πηγάζει από εσωτερικό σεβασμό. Με τη φράση αυτή ο Περικλής προβάλλει το όραμα μιας ανώτερης μορφής ζωής, όπου η ηθική στάση δεν πηγάζει από τον φόβο των κυρώσεων του νόμου, αλλά από την ελεύθερη συνειδητή επιλογή του πολίτη. Αντίθετα, στο ιδανικό πολίτευμα που προτείνει ο Αθηναίος φιλόσοφος στο αρχαίο διδαγμένο κείμενο ο νόμος έχει στη διάθεσή του δύο μέσα, την πειθώ και τον εξαναγκασμό «πειθοῖ τε καὶ ἀνάγκῃ» και με αυτά κατευθύνει τους πολίτες να υπηρετήσουν το στόχο του. [293 λέξεις]

**ΔΙΔΑΓΜΕΝΟ ΚΕΙΜΕΝΟ**

**Ἀριστοτέλης, Πολιτικά, Θ1.3-2.1, 1337a33-b11**

**Β1.** Ποια παιδεία θεωρείται, κατά τον Αριστοτέλη, αντάξια του ελεύθερου πολίτη, σύμφωνα με τα όσα διατυπώνει στο παραπάνω κείμενο;

Ο χαρακτήρας της παιδείας, κατά τον Αριστοτέλη, πρέπει να είναι κυρίως ηθοπλαστικός και να στοχεύει τόσο στη διαμόρφωση του σώματος όσο και του πνεύματος του ελεύθερου ανθρώπου. Ο Αριστοτέλης δίνει τα όρια ανάμεσα στη γνώση που προάγει συνολικά τον άνθρωπο και σε εκείνη που τον «υποδουλώνει» από μία άποψη. Φαίνεται ότι δεν αποδοκιμάζει απολύτως καμιά διάσταση γνώσης (χρήσιμη, αναγκαία, επιστημονική και ηθοπλαστική), απορρίπτει όμως τη μονομέρεια της παρεχόμενης γνώσης και μάλιστα της πρακτικά/επαγγελματικά προσανατολισμένης. Προβάλλει ένα πρότυπο γνώσης που συνθέτει τη χρησιμότητα, την αναγκαιότητα, την επιστημονική αλήθεια με κυρίαρχο τον ηθοπλαστικό προσανατολισμό. Ως συνήθως, ο Αριστοτέλης ακολουθεί τη μέση οδό. Θεωρεί ότι δεν πρέπει να παραμελούμε το χρήσιμο μόνο, όμως, ως μέσο για το σκοπό· δεν αρμόζει σε ελεύθερους ανθρώπους να αναζητούν παντού τη χρησιμότητα. Γενικώς, πρέπει να διακρίνουμε τις ελεύθερες από τις ανελεύθερες ενασχολήσεις. Οι τελευταίες καθιστούν τον ελεύθερο άνθρωπο ανίκανο να εκπληρώσει τις απαιτήσεις της αρετής. Περιορίζουν και υποβαθμίζουν τη σκέψη του. Η διδασκαλία πρέπει να μην υπερβαίνει ορισμένα όρια· δεν πρέπει να την χαρακτηρίζει υπερβολικός ζήλος στην προσπάθεια να επιτευχθεί το τέλειο. Στο παιδευτικό πρόγραμμα του Αριστοτέλη έχει θέση και το χρήσιμο και η ελεύθερη απασχόληση και η επιστημοσύνη, αποκλείεται όμως ό,τι θα έθιζε τον νέο στην ευτέλεια και την ποταπότητα («βάναυσον ἔργον» < βαύναυσος από το βαῦνος < αὔω). Η λέξη «βαύναυσος» σήμαινε τον τεχνίτη, τον σιδηρουργό, που έμενε μόνιμα στην πόλη και εργαζόταν εκεί. Οι «βάναυσοι» ή το «βάναυσον» αναφέρονται στην τάξη των εργατών που ασκούν μηχανική και ταπεινή τέχνη. Φαίνεται ότι ο Αριστοτέλης διακρίνει τη γνώση από την κοινωνική λειτουργία της, από την άποψη ότι η γνώση που οδηγεί σε επαγγελματική εξειδίκευση στο πλαίσιο του κοινωνικού καταμερισμού της εργασίας δεν αναιρεί τον αλλοτριωτικό χαρακτήρα της μισθωτής εργασίας, γιατί ο άνθρωπος «εμπορευματοποιεί» την επαγγελματική γνώση του, δηλαδή ένα ποιοτικό γνώρισμα της ύπαρξής του, και το υποτάσσει στη βούληση του άλλου. Αυτό δεν μπορεί όμως να είναι έργο παιδείας που ταιριάζει σε πολίτη, δηλαδή σε άνθρωπο ελεύθερο και αγαθό που υπηρετεί συνειδητά την πόλη. [328 λέξεις].

**Β1. «τίς δ’ ἔσται ... ἄσκησιν αὐτῆς»:** Ποια ερωτήματα/ζητήματα θέτει ο Αριστοτέλης ως προς τους στόχους της παιδείας, και πώς ανταποκρίνεται σε αυτά η «ἐμποδών παιδεία» σύμφωνα με το αρχαίο διδαγμένο κείμενο;

Αµέσως µετά τη διατύπωση από τον Αριστοτέλη των θέσεων ότι τα θέµατα της παιδείας πρέπει να ρυθµίζονται νομοθετικά και ότι η παρεχόμενη παιδεία πρέπει να είναι κοινή, άρα δηµόσια και όχι ιδιωτική, ο φιλόσοφος προχωρεί σε δύο βασικούς προβληματισμούς: α) Ποιος πρέπει να είναι ο χαρακτήρας της παιδείας, β) Με ποιον τρόπο πρέπει να παρέχεται η παιδεία. Τα θέµατα αυτά συνδέονται µε το περιεχόμενο και τους στόχους της εκπαίδευσης, τα οποία στην εποχή του Αριστοτέλη αποτελούν αντικείμενο συζητήσεων και αντιγνωμιών. Πιο συγκεκριμένα, οι άνθρωποι διαφωνούν για το αν οι νέοι είναι καλό να εκπαιδεύονται με σκοπό την κατάκτηση της αρετής και του άριστου βίου και αν πρέπει να αποβλέπουν με την παιδεία στην πνευματική καλλιέργεια ή στη διάπλαση ήθους. Έτσι, άλλοι υποστηρίζουν ότι η παιδεία πρέπει να στοχεύει «πρὸς ἀρετήν», «πρὸς τὸν βίον τὸν ἄριστον». Επίσης, άλλοι υποστηρίζουν ότι η παιδεία πρέπει να στοχεύει «πρὸς τὴν διάνοιαν», θεωρούν δηλαδή ότι η παιδεία έχει νόημα ως άσκηση του νου, ως μαθητεία μόνο του πνεύματος. Τέλος, κάποιοι άλλοι υποστηρίζουν ότι η παιδεία πρέπει να στοχεύει «πρὸς τὸ τῆς ψυχῆς ἦθος», θεωρούν δηλαδή ότι η διαμόρφωση ηθικού χαρακτήρα αποτελεί κύριο διακύβευμα της παιδείας.

Η διαπίστωση ότι η έρευνα για την παιδεία δεν διευκολύνεται από την παρατήρηση της τότε παρεχόμενης εκπαίδευσης («ἐμποδών παιδεία») αποδεικνύει τον ρεαλιστικό και εμπειρικό χαρακτήρα της αριστοτελικής σκέψης. Η απουσία νομικού πλαισίου για την εκπαίδευση και ο ιδιωτικός της χαρακτήρας προσανατολίζουν τους ανθρώπους σε ανόμοιες επιλογές παιδείας. Διακρίνει στην εποχή του και μας παραδίδει τρεις μορφές παιδείας: αυτήν που παρέχει ό,τι είναι χρήσιμο και πρακτικό για τη ζωή (ωφελιμιστική παιδεία), αυτήν που στοχεύει στην αρετή (ηθοπλαστική παιδεία) και αυτήν που εστιάζει σε πιο «περιττά» πράγματα, όπως η μουσική και η γεωμετρία (γνωσιοκεντρική/νοησιαρχική παιδεία). Τέλος, ο φιλόσοφος διαπιστώνει ότι δεν υπάρχει καμιά απολύτως συμφωνία για το τι είναι αρετή και ποιες σπουδές οδηγούν σε αυτήν, με αποτέλεσμα να υπάρχει ποικιλία απόψεων για τον τρόπο με τον οποίο μπορεί ένα άτομο να ασκηθεί στην αρετή. [323 λέξεις].

**Β1.** Ποια η σχέση, σύμφωνα με τον Αριστοτέλη, ανάμεσα στην παιδεία, την πολιτεία και τη διαμόρφωση του ηθικού χαρακτήρα του πολίτη;

Μελετώντας της απόψεις του Αριστοτέλη για την παιδεία και τη σχέση της με την πολιτεία και τον τρόπο διακυβέρνησής της μπορούμε να συμπεράνουμε ότι, κατά τη γνώμη του φιλοσόφου, η κατάκτηση της αρετής, δηλαδή η διαμόρφωση του ηθικού χαρακτήρα του ανθρώπου, δεν είναι ανεξάρτητη από την πολιτεία, αλλά διαμορφώνεται μέσα σε αυτή και καλλιεργείται μέσω της παιδείας. Έτσι, η τέλεια πόλη, η ολοκληρωμένη, δηλαδή, και ανώτερη μορφή κοινωνίας, επιδιώκει με τη νομοθεσία να κατοχυρώσει την κοινή παιδεία, την παροχή δηλαδή ανώτερου επιπέδου μόρφωσης, με στόχο την κατάκτηση της αρετής και κατ’ επέκταση της ευδαιμονίας του συνόλου των πολιτών. Μόνο με την ορθή παιδεία φτάνει ο άνθρωπος στον ύψιστο στόχο, για τον οποίο είναι προορισμένος από τη φύση του και ολοκληρώνεται. Επίσης, πρέπει να διακρίνουμε τις ελεύθερες από τις ανελεύθερες ενασχολήσεις. Οι τελευταίες καθιστούν τον ελεύθερο άνθρωπο ανίκανο να εκπληρώσει τις απαιτήσεις της αρετής. Περιορίζουν και υποβαθμίζουν τη σκέψη του. Η διδασκαλία πρέπει να μην υπερβαίνει ορισμένα όρια· δεν πρέπει να την χαρακτηρίζει υπερβολικός ζήλος στην προσπάθεια να επιτευχθεί το τέλειο. Ως συνήθως, ο Αριστοτέλης ακολουθεί τη μέση οδό. Θεωρεί ότι δεν πρέπει να παραμελούμε το χρήσιμο μόνο, όμως, ως μέσο για τον σκοπό· δεν αρμόζει σε ελεύθερους ανθρώπους να αναζητούν παντού τη χρησιμότητα, καθώς ο ελεύθερος πολίτης δεν πρέπει να μετέχει από τα χρήσιμα έργα παρά μόνον σε όσα δεν τον καθιστούν βάναυσο. Βάναυσο έργο, τέχνη, μάθηση πρέπει να θεωρούμε όσα κάνουν το νου, την ψυχή, το σώμα των ελεύθερων ανθρώπων άχρηστα για τις χρήσεις και τις πράξεις της αρετής.

Η λέξη «βαύναυσος» σήμαινε τον τεχνίτη, τον σιδηρουργό, που έμενε μόνιμα στην πόλη και εργαζόταν εκεί. Οι «βάναυσοι» ή το «βάναυσον» αναφέρονται στην τάξη των εργατών που ασκούν μηχανική και ταπεινή τέχνη. Φαίνεται ότι ο Αριστοτέλης διακρίνει τη γνώση από την κοινωνική λειτουργία της, από την άποψη ότι η γνώση που οδηγεί σε επαγγελματική εξειδίκευση στο πλαίσιο του κοινωνικού καταμερισμού της εργασίας δεν αναιρεί τον αλλοτριωτικό χαρακτήρα της μισθωτής εργασίας, γιατί ο άνθρωπος «εμπορευματοποιεί» την επαγγελματική γνώση του, δηλαδή ένα ποιοτικό γνώρισμα της ύπαρξής του, και το υποτάσσει στη βούληση του άλλου. Αυτό δεν μπορεί όμως να είναι έργο παιδείας που ταιριάζει σε πολίτη, δηλαδή σε άνθρωπο ελεύθερο και αγαθό που στοχεύει στην αρετή και την ευδαιμονία υπηρετώντας συνειδητά την πόλη. [371 λέξεις].

**Β1.** Ποιες πρέπει να είναι, κατά τον Αριστοτέλη, οι προτεραιότητες της παιδείας; Να τεκμηριώσετε την απάντησή σας με αναφορές στο αρχαίο διδαγμένο κείμενο.

Ο Αριστοτέλης, αφού έχει προβεί στην παρουσίαση των προβληματισμών σχετικά με τον χαρακτήρα, το περιεχόμενο και τους στόχους της παρεχόμενης στην εποχή του παιδείας, διατυπώνει τις προσωπικές του θέσεις του πάνω σε αυτά τα ζητήματα. Συγκεκριμένα, η παιδεία οφείλει να στοχεύει στην άσκηση του νου, αλλά κυρίως στη διαμόρφωση του ηθικού χαρακτήρα των νέων. Δεν πρέπει να παραμελούμε το χρήσιμο. Συγκεκριμένα, φαίνεται να ακολουθεί τη μέση οδό, καθώς υποστηρίζει ότι πρέπει να παρέχονται γνώσεις χρήσιμες για τη ζωή, όπως είναι η ανάγνωση, η γραφή, η αριθμητική και το σχέδιο, αλλά από αυτές μόνο οι αναγκαίες. Και από τις αναγκαίες, όμως, πρέπει να δίνεται προτεραιότητα σε αυτές που ταιριάζουν σε ελεύθερους ανθρώπους και όχι στις ευτελείς που ασκούν οι δούλοι, οι οποίες αδρανοποιούν το σώμα και τον νου του ανθρώπου, τον καθιστούν αγροίκο («βάναυσον») και τον απομακρύνουν από την κατάκτηση της αρετής, που είναι και ο επιδιωκόμενος σκοπός. Δεν αρμόζει, λοιπόν, στους ελεύθερους ανθρώπους να αναζητούν σε κάθε γνώση τη χρησιμότητα, γιατί αυτή μπορεί να τους οδηγήσει στη μονομέρεια.

Στο παιδευτικό πρόγραμμα του Αριστοτέλη έχει θέση και το χρήσιμο και η ελεύθερη απασχόληση και η επιστημοσύνη, αποκλείεται όμως ό,τι θα έθιζε τον νέο στην ευτέλεια και την ποταπότητα («βάναυσον ἔργον» < βαύναυσος από το βαῦνος < αὔω). Η λέξη «βαύναυσος» σήμαινε τον τεχνίτη, τον σιδηρουργό, που έμενε μόνιμα στην πόλη και εργαζόταν εκεί. Οι τεχνίτες ήταν απαραίτητοι και πολύτιμοι για την πολιτεία, αλλά οι νομαδικοί και φιλοπόλεμοι λαοί τους περιφρονούσαν. Οι «βάναυσοι» ή το «βάναυσον» αναφέρονται στην τάξη των εργατών που ασκούν μηχανική και ταπεινή τέχνη. Φαίνεται ότι ο Αριστοτέλης διακρίνει τη γνώση από την κοινωνική λειτουργία της, από την άποψη ότι η γνώση που οδηγεί σε επαγγελματική εξειδίκευση στο πλαίσιο του κοινωνικού καταμερισμού της εργασίας δεν αναιρεί τον αλλοτριωτικό χαρακτήρα της μισθωτής εργασίας, γιατί ο άνθρωπος «εμπορευματοποιεί» την επαγγελματική γνώση του, δηλαδή ένα ποιοτικό γνώρισμα της ύπαρξής του, και το υποτάσσει στη βούληση του άλλου. Αυτό δεν μπορεί όμως να είναι έργο παιδείας που ταιριάζει σε πολίτη, δηλαδή σε άνθρωπο ελεύθερο και αγαθό που υπηρετεί συνειδητά την πόλη [338 λέξεις].

**Β2. ΠΑΡΑΛΛΗΛΟ ΚΕΙΜΕΝΟ Ἀριστοτέλης, Πολιτικά, 1104a-b**

*«Κανείς, νομίζω, δεν έχει αμφιβολία ότι είναι υποχρέωση του νομοθέτη να ασχοληθεί πολύ σοβαρά με το θέμα της παιδείας των νέων· είναι κάτι που αν παραμεληθεί στις πόλεις, βλάπτει πριν απ' όλα το ίδιο το πολίτευμά τους, αφού οι νέοι πρέπει να παίρνουν μόρφωση ταιριαστή με το πολίτευμα της πόλης τους. ... Έπειτα, η κάθε τέχνη προϋποθέτει κάποια προπαιδεία και κάποια άσκηση, αν είναι να φτάσει κάποτε κανείς να κάνει τις εργασίες αυτής της τέχνης· το ίδιο όμως ισχύει και για τις πράξεις της αρετής. Καθώς, εξάλλου, οι πολίτες μιας πόλης έχουν να επιτελέσουν σαν σύνολο έναν σκοπό, είναι φανερό ότι και η παιδεία πρέπει να είναι μία και η ίδια για όλους, και η φροντίδα γι' αυτήν πρέπει να ανήκει στο δημόσιο και όχι να αφήνεται στην ατομική πρωτοβουλία, όπως γίνεται σήμερα, που ο κάθε γονιός φροντίζει ιδιωτικά τα παιδιά του, διδάσκοντάς τους τους κλάδους της γνώσης που ο ίδιος θεωρεί ενδεδειγμένους. Για την επίτευξη ενός στόχου που είναι κοινός για όλους, κοινή πρέπει να είναι και η άσκηση. Και, φυσικά, κανείς πολίτης δεν πρέπει να πιστεύει ότι ανήκει στον εαυτό του, αλλά, αντίθετα, ότι όλοι οι πολίτες ανήκουν στην πόλη· ο καθένας δεν είναι παρά ένα μόριο της πόλης, και η φροντίδα για το κάθε ξεχωριστό μόριο πρέπει να γίνεται σε απόλυτο συνταίριασμα με τη φροντίδα για το σύνολο.*

Μτφρ. Δ. Λυπουρλής

Με τα δύο ρηματικά επίθετα στην πρώτη περίοδο του αρχαίου διδαγμένου κειμένου ο Αριστοτέλης διατυπώνει μία δεοντολογική διαπίστωση. Να την αναφέρετε και να την ερμηνεύσετε αντλώντας δύο (2) βασικά επιχειρήματα απ’ όσα αναφέρονται στο παράλληλο κείμενο.

Στην πρώτη περίοδο του διδαγμένου κειμένου ο Αριστοτέλης διατυπώνει μια δεοντολογία - ρηματικά επίθετα: «νομοθετητέον», «ποιητέον» - που αποτελεί τη συμπερασματικήκαταληκτική διατύπωση προηγούμενων σκέψεων του φιλοσόφου (παράλληλο κείμενο). Ο Αριστοτέλης, λοιπόν, διαπιστώνει ότι τα θέµατα παιδείας πρέπει να ρυθµίζονται νομοθετικά και ότι η παρεχόμενη παιδεία πρέπει να είναι κοινή, άρα δηµόσια και όχι ιδιωτική. Σε αυτές τις διαπιστώσεις ο Αριστοτέλης κατέληξε για τους εξής λόγους (ο/η μαθητής/τρια αρκεί να αναπτύξει δύο βασικά επιχειρήματα):

Για τον Αριστοτέλη κάθε πολίτευμα διαμορφώνεται και συντηρείται από το ιδιαίτερο ήθος των πολιτών του: «είναι κάτι (η παιδεία) …. το πολίτευμά τους». Για να ακολουθηθεί ο τρόπος ζωής που ταιριάζει στο κάθε πολίτευμα πρέπει να υπάρχει η αντίστοιχη μορφή παιδείας, που ποικίλλει ανάλογα με τους σκοπούς της κάθε πολιτείας.

Ο δημόσιος, επίσης, χαρακτήρας της παιδείας τεκμηριώνεται με τα επιχειρήματα του «τέλους» και του «όλου» της πόλης. Αποστολή του κράτους είναι να καλλιεργεί το ήθος με την εκπαίδευση, η οποία γι’ αυτόν ακριβώς τον λόγο, πρέπει να παρέχεται απ’ την πολιτεία και όχι από τους γονείς και να είναι ίδια για όλους τους πολίτες: «Καθώς, εξάλλου, οι πολίτες ……. ατομική πρωτοβουλία». Η κοινή παιδεία είναι αναγκαία για την ενότητα της πόλης και την ευδαιμονία του συνόλου. Η επίτευξη της κοινής ευδαιμονίας, ο τελικός σκοπός της πόλης, προϋποθέτει μία και κοινή παιδεία για όλους τους πολίτες. Οι νέοι πρέπει να λαμβάνουν μόρφωση ανάλογη με το πολίτευμα της πόλης τους, έτσι ώστε να φτάσουν στον επιδιωκόμενο σκοπό, που είναι η ευδαιμονία του συνόλου των πολιτών. Εφόσον, λοιπόν, ο σκοπός της πόλης είναι κοινός, κοινή πρέπει να είναι και η παιδεία που προσφέρεται και να μην αφήνεται στην ιδιωτική πρωτοβουλία.

Εξάλλου, ο Αριστοτέλης προβάλλει την πόλη ως «όλον», μόριο του οποίου είναι ο κάθε πολίτης. Συνεπώς, αν στόχος της πολιτείας είναι να οδηγήσει τους πολίτες στην αρετή και κατ’ επέκταση στην ευδαιμονία, που είναι ο ύψιστος σκοπός, ο σκοπός αυτός θα επιτευχθεί, μόνο αν παρέχεται κοινό περιεχόμενο μόρφωσης σε όλους τους πολίτες. Κανένας πολίτης δεν ανήκει στον εαυτό του· όλοι ανήκουν στο κράτος, και το κράτος πρέπει να φροντίζει για καθένα από τα μέρη του: «Και, φυσικά, ….. ανήκουν στην πόλη». [351 λέξεις].